title: 2006/910/ΕΚ: Απόφαση του Συμβουλίου, της 4ης Δεκεμβρίου 2006 , σχετικά με τη σύναψη συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στην τριτοβάθμια εκπαίδευση και στην επαγγελματική εκπαίδευση και κατάρτιση

text:
               9.12.2006

               EL

               Επίσημη Εφημερίδα της Ευρωπαϊκής Ένωσης

               L 346/33

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 4ης Δεκεμβρίου 2006
   σχετικά με τη σύναψη συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στην τριτοβάθμια εκπαίδευση και στην επαγγελματική εκπαίδευση και κατάρτιση
   (2006/910/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 149 και 150, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και το άρθρο 300 παράγραφος 3 πρώτο εδάφιο,
   την πρόταση της Επιτροπής,
   τη γνώμη του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Με την απόφαση της 24ης Οκτωβρίου 2005 το Συμβούλιο εξουσιοδότησε την Επιτροπή να διαπραγματευτεί με τις Ηνωμένες Πολιτείες της Αμερικής μια συμφωνία για την ανανέωση του προγράμματος συνεργασίας στην τριτοβάθμια εκπαίδευση και την επαγγελματική κατάρτιση.

               (2)

               Η Επιτροπή διαπραγματεύτηκε εξ ονόματος της Κοινότητας τη συμφωνία με τις Ηνωμένες Πολιτείες της Αμερικής σύμφωνα με τις οδηγίες του παραρτήματος της ανωτέρω απόφασης.

               (3)

               Η Κοινότητα και οι Ηνωμένες Πολιτείες της Αμερικής προσδοκούν να αποκτήσουν αμοιβαία οφέλη από τη συνεργασία αυτή, η οποία πρέπει, από την πλευρά της Κοινότητας, να είναι συμπληρωματική προς τα διμερή προγράμματα μεταξύ των κρατών μελών και των Ηνωμένων Πολιτειών της Αμερικής και να προσφέρει μια ευρωπαϊκή προστιθέμενη αξία.

               (4)

               Η συμφωνία αυτή υπεγράφη εξ ονόματος της Κοινότητας στις 21 Ιουνίου 2006, με την επιφύλαξη της σύναψής της σε μεταγενέστερη ημερομηνία.

               (5)

               Η συμφωνία κρίνεται σκόπιμο να εγκριθεί,

         ΑΠΟΦΑΣΙΖΕΙ:
   Άρθρο 1
   1.   Η συμφωνία μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στην τριτοβάθμια εκπαίδευση και στην επαγγελματική εκπαίδευση και κατάρτιση εγκρίνεται εξ ονόματος της Κοινότητας.
   2.   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Η αντιπροσωπεία της Ευρωπαϊκής Κοινότητας στη Μεικτή Επιτροπή που αναφέρει το άρθρο 6 της συμφωνίας αποτελείται από έναν εκπρόσωπο της Επιτροπής, επικουρούμενο από έναν εκπρόσωπο από κάθε κράτος μέλος.
   Άρθρο 3
   Ο πρόεδρος του Συμβουλίου εξουσιοδοτείται να ορίσει το πρόσωπο που θα είναι αρμόδιο να προβεί στην κοινοποίηση που προβλέπεται στο άρθρο 12 παράγραφος 1 της συμφωνίας.

      Βρυξέλλες, 4 Δεκεμβρίου 2006.

            Για το Συμβούλιο

            Η Πρόεδρος

         L. LUHTANEN

    ---documentbreak---

               9.12.2006

               EL

               Επίσημη Εφημερίδα της Ευρωπαϊκής Ένωσης

               L 346/34

         ΣΥΜΦΩΝΊΑ
   mεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στην τριτοβάθμια εκπαίδευση και την επαγγελματική εκπαίδευση και κατάρτιση
   Η ΕΥΡΩΠΑΪΚΗ ΚΟΙΝΟΤΗΤΑ,
   αφενός, και
   ΟΙ ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ,
   αφετέρου
   (που στο εξής καλούνται συλλογικά «τα μέρη»),
   ΔΙΑΠΙΣΤΩΝΟΝΤΑΣ ότι στην υπερατλαντική διακήρυξη που εξέδωσε η Ευρωπαϊκή Κοινότητα και τα κράτη μέλη της (που στο εξής καλούνται «η Ευρωπαϊκή Κοινότητα») και η κυβέρνηση των Ηνωμένων Πολιτειών της Αμερικής (που στο εξής καλείται «οι Ηνωμένες Πολιτείες») τον Νοέμβριο του 1990 γίνεται σαφής αναφορά στην ενίσχυση της αμοιβαίας συνεργασίας σε διάφορους τομείς που αφορούν άμεσα την παρούσα και τη μελλοντική ευημερία των πολιτών τους, όπως ανταλλαγές και κοινά σχέδια στον τομέα της εκπαίδευσης και του πολιτισμού, συμπεριλαμβανομένων των ανταλλαγών ακαδημαϊκών και νέων·
   ΔΙΑΠΙΣΤΩΝΟΝΤΑΣ ότι η νέα διατλαντική ατζέντα που εγκρίθηκε στη σύνοδο κορυφής ΕΕ-ΗΠΑ τον Δεκέμβριο του 1995 στη Μαδρίτη αναφέρεται, στο πλαίσιο της δράσης IV —δημιουργία διατλαντικών γεφυρών— στη συμφωνία ΕΚ-ΗΠΑ για τη θέσπιση προγράμματος συνεργασίας στον τομέα της εκπαίδευσης και της επαγγελματικής κατάρτισης ως πιθανό καταλύτη για ένα ευρύ φάσμα καινοτόμων δραστηριοτήτων συνεργασίας με άμεσο όφελος για τους σπουδαστές και τους διδάσκοντες, καθώς και στην εισαγωγή των νέων τεχνολογιών στις αίθουσες διδασκαλίας, που θα συνδέσουν τα εκπαιδευτικά ιδρύματα στις Ηνωμένες Πολιτείες με τα εκπαιδευτικά ιδρύματα στην Ευρωπαϊκή Ένωση και θα ενθαρρύνουν την αμοιβαία διδασκαλία των γλωσσών, της ιστορίας και του πολιτισμού τους·
   ΔΙΑΠΙΣΤΩΝΟΝΤΑΣ ότι το υπερατλαντικό συνέδριο με τίτλο «Γεφυρώνοντας τον Ατλαντικό: δεσμοί μεταξύ των λαών» το 1997 υπογράμμισε το δυναμικό συνεργασίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής στον τομέα της ανεπίσημης εκπαίδευσης·
   ΔΙΑΠΙΣΤΩΝΟΝΤΑΣ ότι στη σύνοδο κορυφής ΕΕ-ΗΠΑ τον Ιούνιο του 2005, οι ηγέτες συμφώνησαν στην ανάληψη πρωτοβουλίας για την ενίσχυση της διατλαντικής οικονομικής ολοκλήρωσης και ανάπτυξης, στην οποία η συνεργασία σε εκπαιδευτικά ζητήματα χαρακτηρίζεται ως ένα από τα εργαλεία «για την αύξηση της διατλαντικής συνεργασίας καθώς εξελισσόμαστε σε οικονομίες που βασίζονται περισσότερο στη γνώση»· ότι οι ηγέτες δεσμεύτηκαν να συνεργαστούν για την «ανανέωση και την ενίσχυση της συμφωνίας ΗΠΑ-ΕΕ στους τομείς της τριτοβάθμιας εκπαίδευσης και της επαγγελματικής κατάρτισης, στην οποία περιλαμβάνεται και το πρόγραμμα Fulbright/Ευρωπαϊκή Ένωση, προκειμένου να προωθήσουν την εκπαιδευτική συνεργασία και τις διατλαντικές ανταλλαγές μεταξύ των πολιτών μας»·
   ΛΑΜΒΑΝΟΝΤΑΣ ΥΠΟΨΗ ότι η έγκριση και η εφαρμογή της συμφωνίας του 1995 μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για τη θέσπιση ενός προγράμματος συνεργασίας στην τριτοβάθμια εκπαίδευση και την επαγγελματική εκπαίδευση και κατάρτιση, και της συμφωνίας του 2000 μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την ανανέωση του προγράμματος συνεργασίας στην τριτοβάθμια εκπαίδευση και στην επαγγελματική εκπαίδευση και κατάρτιση υλοποιούν τις δεσμεύσεις της διατλαντικής διακήρυξης και αποτελούν παραδείγματα εξαιρετικά επιτυχημένης και οικονομικά συμφέρουσας συνεργασίας·
   ΑΝΑΓΝΩΡΙΖΟΝΤΑΣ την καθοριστική συμβολή της εκπαίδευσης και της κατάρτισης στην ανάπτυξη ανθρώπινου δυναμικού ικανού να συμμετέχει στην παγκόσμια οικονομία που βασίζεται στη γνώση·
   ΑΠΟΔΕΧΟΜΕΝΕΣ ότι η συνεργασία στον τομέα της εκπαίδευσης και της επαγγελματικής κατάρτισης θα πρέπει να συμπληρώνει άλλες σχετικές πρωτοβουλίες συνεργασίας μεταξύ της Ευρωπαϊκής Κοινότητας και των Ηνωμένων Πολιτειών·
   ΑΝΑΓΝΩΡΙΖΟΝΤΑΣ τη σημασία που έχει να εξασφαλιστεί η συμπληρωματικότητα με συναφείς πρωτοβουλίες που διεξάγονται στους τομείς της τριτοβάθμιας εκπαίδευσης και της επαγγελματικής κατάρτισης από διεθνείς οργανισμούς που δραστηριοποιούνται σε αυτούς τους τομείς, όπως ο ΟΟΣΑ, η UNESCO και το Συμβούλιο της Ευρώπης·
   ΑΠΟΔΕΧΟΜΕΝΕΣ ότι τα μέρη έχουν κοινό συμφέρον στη μεταξύ τους συνεργασία στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης·
   ΑΝΑΜΕΝΟΝΤΑΣ να αποκομίσουν αμοιβαία οφέλη από τις δραστηριότητες συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης·
   ΑΠΟΔΕΧΟΜΕΝΕΣ την ανάγκη να διευρυνθεί η πρόσβαση στις δραστηριότητες που υποστηρίζονται από την παρούσα συμφωνία, ιδίως τις δραστηριότητες στον τομέα της επαγγελματικής εκπαίδευσης και κατάρτισης· και
   ΕΠΙΘΥΜΩΝΤΑΣ τη δημιουργία μιας επίσημης βάσης συνεχούς συνεργασίας στους τομείς της τριτοβάθμιας εκπαίδευσης και της επαγγελματικής εκπαίδευσης και κατάρτισης,
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   Άρθρο 1
   Σκοπός
   Η παρούσα συμφωνία ανανεώνει το πρόγραμμα του 2000 για τη συνεργασία στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης (που στο εξής καλείται «το πρόγραμμα»), το οποίο καταρτίστηκε αρχικά στο πλαίσιο της συμφωνίας του 1995 μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την κατάρτιση προγράμματος συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης.
   Άρθρο 2
   Ορισμοί
   Για τους σκοπούς της παρούσας συμφωνίας, νοείται ως:

               1)

               «ίδρυμα τριτοβάθμιας εκπαίδευσης» οποιοδήποτε ίδρυμα το οποίο, σύμφωνα με τους ισχύοντες νόμους ή πρακτικές, προσφέρει προσόντα ή πτυχία σε επίπεδο τριτοβάθμιας εκπαίδευσης, ανεξάρτητα από την επωνυμία του·

               2)

               «ίδρυμα επαγγελματικής εκπαίδευσης και κατάρτισης» κάθε είδος δημόσιου, ημιδημόσιου ή ιδιωτικού φορέα ο οποίος, ανεξάρτητα από την επωνυμία του, σύμφωνα με τους ισχύοντες νόμους και πρακτικές, σχεδιάζει ή παρέχει επαγγελματική εκπαίδευση ή κατάρτιση, περαιτέρω επαγγελματική κατάρτιση, επιμόρφωση στο πλαίσιο επαγγελματικής κατάρτισης ή επανεκπαίδευσης· και

               3)

               «σπουδαστές» όλα τα άτομα που παρακολουθούν τμήματα εκπαίδευσης ή κατάρτισης ή προγράμματα που διοργανώνονται από ιδρύματα τριτοβάθμιας εκπαίδευσης ή ιδρύματα επαγγελματικής εκπαίδευσης και κατάρτισης, όπως ορίζονται στο παρόν άρθρο.

         Άρθρο 3
   Στόχοι
   1.   Οι γενικοί στόχοι του προγράμματος είναι:

               α)

               η προώθηση της αμοιβαίας κατανόησης μεταξύ των λαών της Ευρωπαϊκής Κοινότητας και των Ηνωμένων Πολιτειών της Αμερικής, καθώς και της ευρύτερης γνώσης των γλωσσών, των πολιτισμών και των θεσμών τους· και

               β)

               η βελτίωση της ποιοτικής ανάπτυξης του ανθρώπινου δυναμικού τόσο στην Ευρωπαϊκή Κοινότητα όσο και στις Ηνωμένες Πολιτείες, συμπεριλαμβανομένης της απόκτησης δεξιοτήτων που απαιτούνται για την αντιμετώπιση των προκλήσεων της παγκόσμιας οικονομίας που βασίζεται στη γνώση.

         2.   Οι ειδικοί στόχοι του προγράμματος είναι:

               α)

               η βελτίωση της συνεργασίας Ευρωπαϊκής Κοινότητας και Ηνωμένων Πολιτειών στους τομείς της τριτοβάθμιας εκπαίδευσης και της επαγγελματικής κατάρτισης·

               β)

               η συμβολή στην ανάπτυξη των ιδρυμάτων τριτοβάθμιας εκπαίδευσης και επαγγελματικής κατάρτισης·

               γ)

               η συμβολή στην προσωπική εξέλιξη των συμμετεχόντων προς ίδιον όφελος, αλλά και ως μέσο για την επίτευξη των γενικών στόχων του προγράμματος· και

               δ)

               η συμβολή στις διατλαντικές ανταλλαγές μεταξύ των πολιτών της ΕΕ και των ΗΠΑ.

         3.   Οι επιχειρησιακοί στόχοι του προγράμματος είναι:

               α)

               η υποστήριξη της συνεργασίας των ιδρυμάτων τριτοβάθμιας εκπαίδευσης και επαγγελματικής κατάρτισης με σκοπό την προώθηση μικτών προγραμμάτων σπουδών και κινητικότητας·

               β)

               η ποιοτική βελτίωση της κινητικότητας των σπουδαστών και από τις δύο πλευρές του Ατλαντικού, με την προώθηση της διαφάνειας, της αμοιβαίας αναγνώρισης των τίτλων και των περιόδων σπουδών και κατάρτισης και, εφόσον είναι απαραίτητο, της δυνατότητας μεταφοράς διδακτικών μονάδων·

               γ)

               η υποστήριξη της συνεργασίας δημόσιων και ιδιωτικών οργανισμών που δραστηριοποιούνται στον τομέα της τριτοβάθμιας εκπαίδευσης και της επαγγελματικής κατάρτισης με σκοπό την ενθάρρυνση των συζητήσεων και των ανταλλαγών εμπειριών σε θέματα πολιτικής· και

               δ)

               η υποστήριξη της διατλαντικής κινητικότητας επαγγελματιών με σκοπό τη βελτίωση της αμοιβαίας κατανόησης των θεμάτων που αφορούν τις σχέσεις ΕΕ-ΗΠΑ.

         Άρθρο 4
   Αρχές
   Η συνεργασία με βάση την παρούσα συμφωνία διέπεται από τις ακόλουθες αρχές:

               1)

               πλήρης σεβασμός των αρμοδιοτήτων των κρατών μελών της Ευρωπαϊκής Κοινότητας και των Ηνωμένων Πολιτειών της Αμερικής, καθώς και της αυτονομίας των ιδρυμάτων τριτοβάθμιας εκπαίδευσης και επαγγελματικής εκπαίδευσης και κατάρτισης·

               2)

               αμοιβαίο όφελος από τις δραστηριότητες που διεξάγονται βάσει της παρούσας συμφωνίας·

               3)

               ευρεία συμμετοχή από τα διάφορα κράτη μέλη της Ευρωπαϊκής Κοινότητας και τις Ηνωμένες Πολιτείες της Αμερικής· και

               4)

               αναγνώριση της πλήρους πολιτιστικής, κοινωνικής και οικονομικής πολυμορφίας της Ευρωπαϊκής Κοινότητας και των Ηνωμένων Πολιτειών της Αμερικής.

         Άρθρο 5
   Ενέργειες του προγράμματος
   Το πρόγραμμα διεξάγεται μέσω των ενεργειών που περιγράφονται στο παράρτημα, το οποίο αποτελεί αναπόσπαστο τμήμα της παρούσας συμφωνίας.
   Άρθρο 6
   Μεικτή επιτροπή
   1.   Ιδρύεται μεικτή επιτροπή η οποία αποτελείται από ισάριθμους εκπροσώπους κάθε μέρους.
   2.   Τα καθήκοντα της μεικτής επιτροπής είναι τα ακόλουθα:

               α)

               επισκόπηση των δραστηριοτήτων συνεργασίας που προβλέπονται από την παρούσα συμφωνία· και

               β)

               υποβολή διετούς έκθεσης στα μέρη σχετικά με το επίπεδο, το καθεστώς και την αποτελεσματικότητα των δραστηριοτήτων συνεργασίας που αναπτύσσονται βάσει της παρούσας συμφωνίας.

         3.   Η μεικτή επιτροπή συνεδριάζει κάθε δύο έτη ή όπως αλλιώς συμφωνήσουν τα μέρη. Οι συνεδριάσεις της διεξάγονται εκ περιτροπής στην Ευρωπαϊκή Κοινότητα και στις Ηνωμένες Πολιτείες της Αμερικής.
   4.   Οι αποφάσεις της μεικτής επιτροπής λαμβάνονται συναινετικά. Συντάσσονται, για κάθε συνεδρίαση, πρακτικά που περιλαμβάνουν κατάλογο των αποφάσεων και των κύριων σημείων της συζήτησης. Τα πρακτικά αυτά εγκρίνονται από τα πρόσωπα που επιλέγονται από κάθε πλευρά για να προεδρεύουν από κοινού στη συνεδρίαση και, μαζί με τη διετή έκθεση, τίθενται στη διάθεση των αρμόδιων υπαλλήλων σε υπουργικό επίπεδο για κάθε μέρος.
   Άρθρο 7
   Παρακολούθηση και αξιολόγηση
   Το πρόγραμμα αποτελεί αντικείμενο παρακολούθησης και αξιολόγησης στο πλαίσιο συνεργασίας. Έτσι, θα μπορέσουν να επαναπροσανατολιστούν, εάν κριθεί απαραίτητο, οι δραστηριότητες υπό το πρίσμα των τυχόν αναγκών ή ευκαιριών στην πορεία της υλοποίησής του.
   Άρθρο 8
   Χρηματοδότηση
   1.   Οι δραστηριότητες βάσει της παρούσας συμφωνίας εξαρτώνται από τη διαθεσιμότητα κονδυλίων και διέπονται από τις νομοθετικές και κανονιστικές διατάξεις, πολιτικές και προγράμματα που εφαρμόζονται στην Ευρωπαϊκή Κοινότητα και τις Ηνωμένες Πολιτείες. Η χρηματοδότηση γίνεται στο μέτρο του δυνατού βάσει μιας συνολικής αντιστοίχισης των κονδυλίων μεταξύ των μερών. Τα μέρη προσπαθούν να προσφέρουν δραστηριότητες του προγράμματος με συγκρίσιμα οφέλη και πεδίο.
   2.   Οι δαπάνες της μικτής επιτροπής ή εξ ονόματός της επιβαρύνουν το μέρος έναντι του οποίου τα μέλη είναι υπόλογα. Οι δαπάνες που συνδέονται άμεσα με τις συνεδριάσεις της μικτής επιτροπής, εκτός από τα οδοιπορικά και τα έξοδα διαμονής, επιβαρύνουν το μέρος υποδοχής.
   Άρθρο 9
   Είσοδος προσωπικού
   Κάθε μέρος προβαίνει σε όλες τις αναγκαίες ενέργειες για να διευκολύνει την είσοδο στο έδαφός του και την έξοδο από αυτό του προσωπικού, των σπουδαστών, του υλικού και του εξοπλισμού του άλλου μέρους που συμμετέχει ή χρησιμοποιείται στις δραστηριότητες συνεργασίας βάσει της παρούσας συμφωνίας.
   Άρθρο 10
   Άλλες συμφωνίες
   Η παρούσα συμφωνία δεν αντικαθιστά ούτε επηρεάζει κατά οποιονδήποτε τρόπο άλλες συμφωνίες ή δραστηριότητες που διεξάγονται μεταξύ οποιουδήποτε κράτους μέλους της Ευρωπαϊκής Κοινότητας και των Ηνωμένων Πολιτειών της Αμερικής στους καλυπτόμενους τομείς.
   Άρθρο 11
   Εδαφική εφαρμογή της παρούσας συμφωνίας
   Η παρούσα συμφωνία εφαρμόζεται, αφενός, στα εδάφη στα οποία εφαρμόζεται η συνθήκη για την ίδρυση της Ευρωπαϊκής Κοινότητας και υπό τους όρους που προβλέπει η συνθήκη αυτή και, αφετέρου, στο έδαφος των Ηνωμένων Πολιτειών της Αμερικής.
   Άρθρο 12
   Έναρξη ισχύος και καταγγελία
   1.   Η παρούσα συμφωνία αρχίζει να ισχύει την πρώτη ημέρα του μηνός που έπεται της ημερομηνίας κατά την οποία τα μέρη θα κοινοποιήσουν γραπτώς μεταξύ τους την ολοκλήρωση των σχετικών νομικών διαδικασιών για την έναρξη ισχύος της παρούσας συμφωνίας, ανάλογα με το ποια ημερομηνία είναι μεταγενέστερη. Η παρούσα συμφωνία αντικαθιστά πλήρως τη συμφωνία του 2000 μεταξύ της Ευρωπαϊκής Κοινότητας και των Ηνωμένων Πολιτειών για την ανανέωση του προγράμματος συνεργασίας στην τριτοβάθμια εκπαίδευση και την επαγγελματική εκπαίδευση και κατάρτιση.
   2.   Η παρούσα συμφωνία ισχύει για οκτώ έτη και είναι δυνατόν να παραταθεί ή να τροποποιηθεί κατόπιν αμοιβαίας γραπτής συμφωνίας.
   Οι τροποποιήσεις ή παρατάσεις τίθενται σε ισχύ την πρώτη ημέρα του μηνός που έπεται της ημερομηνίας κατά την οποία τα μέρη θα κοινοποιήσουν γραπτώς μεταξύ τους την ολοκλήρωση των σχετικών διαδικασιών για την έναρξη ισχύος της συμφωνίας που προβλέπει την εν λόγω τροποποίηση ή παράταση.
   3.   Κάθε μέρος μπορεί να καταγγείλει οποτεδήποτε την παρούσα συμφωνία ύστερα από έγγραφη προειδοποίηση δώδεκα μηνών. Η λήξη ή η καταγγελία της παρούσας συμφωνίας δεν επηρεάζει την ισχύ ή τη διάρκεια οποιωνδήποτε προηγούμενων διακανονισμών οι οποίοι έγιναν βάσει αυτής.
   Άρθρο 13
   Η παρούσα συμφωνία συντάσσεται στη Βιέννη στις εíκοσι μία Ιουνίου 2006 σε δύο αντίτυπα στην αγγλική, γαλλική, γερμανική, δανική, ελληνική, εσθονική, ισπανική, ιταλική, λεττονική, λιθουανική, μαλτέζικη, ολλανδική, ουγγρική, πολωνική, πορτογαλική, σλοβακική, σλοβενική, σουηδική, τσεχική και φινλανδική γλώσσα και όλα τα κείμενα είναι εξίσου αυθεντικά. Σε περίπτωση διαφορών, επικρατέστερη γλώσσα είναι η αγγλική.

      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογεγραμμένοι, δεόντως εξουσιοδοτημένοι προς τούτο, υπέγραψαν την παρούσα συμφωνία.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         Por los Estados Unidos de América
         Za Spojené státy americké
         For Amerikas Forenede Stater
         Für die Vereinigten Staaten von Amerika
         Ameerika Ühendriikide nimel
         Για τις Ηνωμένες Πολιτείες της Αμερικής
         For the United States of America
         Pour les États-Unis d'Amérique
         Per gli Stati Uniti d'America
         Amerikas Savienoto Valstu vārdā
         Jungtinių Amerikos Valstijų vardu
         az Amerikai Egyesült Államok részéről
         Għall-Istati Uniti ta'l-Amerika
         Voor de Verenigde Staten van Amerika
         W imieniu Stanów Zjednoczonych Ameryki
         Pelos Estados Unidos da América
         Za Spojené štáty americké
         Za Združene države Amerike
         Amerikan yhdysvaltojen puolesta
         På Amerikas förenta staters vägnar

   ΠΑΡΑΡΤΗΜΑ
   ΕΝΕΡΓΕΙΕΣ
   Ενέργεια 1 – Σχέδια μεικτών κοινοπραξιών Ευρωπαϊκής Κοινότητας/Ηνωμένων Πολιτειών της Αμερικής

               1.

               Τα μέρη παρέχουν στήριξη στα ιδρύματα τριτοβάθμιας εκπαίδευσης και επαγγελματικής εκπαίδευσης και κατάρτισης που σχηματίζουν μεικτές κοινοπραξίες ΕΕ/ΗΠΑ για την πραγματοποίηση κοινών σχεδίων στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης.

               2.

               Κάθε μεικτή κοινοπραξία πρέπει να αποτελείται από μια πολυμερή εταιρική σχέση ιδρυμάτων τριτοβάθμιας εκπαίδευσης και επαγγελματικής κατάρτισης της ΕΕ και των ΗΠΑ.

               3.

               Τα σχέδια μεικτών κοινοπραξιών αφορούν κατά κανόνα την κινητικότητα των σπουδαστών και από τις δύο πλευρές του Ατλαντικού στο πλαίσιο των μεικτών προγραμμάτων σπουδών, με σκοπό την ίση ροή προς κάθε κατεύθυνση και πρέπει να προβλέπουν την κατάλληλη γλωσσική και πολιτιστική προετοιμασία.

               4.

               Οι αρμόδιες αρχές της κάθε πλευράς συμφωνούν σχετικά με τους επιλέξιμους θεματικούς τομείς των μεικτών κοινοπραξιών ΕΕ/ΗΠΑ με βάση τους τομείς πρωταρχικής σημασίας για τη συνεργασία ΕΕ-ΗΠΑ.

         Ενέργεια 2 – Αριστεία (παρακολούθηση)–Σχέδια κινητικότητας
   Τα μέρη μπορούν να παρέχουν οικονομική στήριξη για την κινητικότητα σπουδαστών σε μεικτές κοινοπραξίες ιδρυμάτων τριτοβάθμιας εκπαίδευσης και της επαγγελματικής κατάρτισης που διακρίνονται από αποδεδειγμένο ιστορικό αριστείας στην εφαρμογή κοινών σχεδίων που χρηματοδοτούν τα μέρη.
   Ενέργεια 3 – Μέτρα με γνώμονα την πολιτική
   Τα μέρη μπορούν να παρέχουν οικονομική στήριξη σε πολυμερή σχέδια με τη συμμετοχή οργανισμών στον τομέα της τριτοβάθμιας εκπαίδευσης και της επαγγελματικής κατάρτισης με σκοπό την ενίσχυση της συνεργασίας μεταξύ της Ευρωπαϊκής Κοινότητας και των Ηνωμένων Πολιτειών όσον αφορά την ανάπτυξη της τριτοβάθμιας εκπαίδευσης και της επαγγελματικής κατάρτισης. Τα μέτρα με γνώμονα την πολιτική μπορούν να συμπεριλαμβάνουν μελέτες, διαλέξεις, σεμινάρια, ομάδες εργασίας, μεθόδους συγκριτικής αξιολόγησης και την αντιμετώπιση οριζόντιων θεμάτων τριτοβάθμιας εκπαίδευσης και επαγγελματικής κατάρτισης, όπως η αναγνώριση των προσόντων.
   Ενέργεια 4 – Υποτροφίες «Schuman-Fulbright»
   Τα μέρη προτίθενται να παρέχουν υποτροφίες σε επαγγελματίες με υψηλά προσόντα (συμπεριλαμβανομένων των επαγγελματιών υπό κατάρτιση που μπορεί να συμμετέχουν σε προχωρημένες σπουδές σε πανεπιστήμια και επαγγελματικές σχολές) που επιθυμούν να παρακολουθήσουν σπουδές ή κατάρτιση σε τομείς που αφορούν ιδιαίτερα τη σχέση ΕΕ/ΗΠΑ, και οι οποίοι θα προσδιοριστούν από κοινού από τα μέρη. Με σκοπό την προώθηση των υποτροφιών «Schuman-Fulbright» και τη στήριξη των υποτρόφων, τα μέρη μπορούν να παρέχουν οικονομική στήριξη σε οργανισμό που θα ορίσουν από κοινού.
   Ενέργεια 5 – Ένωση αποφοίτων
   Τα μέρη μπορούν να παρέχουν οικονομική στήριξη σε ενώσεις αποφοίτων οι οποίοι συμμετείχαν σε ανταλλαγές που στήριξε το πρόγραμμα συνεργασίας ΕΕ/ΗΠΑ στους τομείς της τριτοβάθμιας εκπαίδευσης και της επαγγελματικής κατάρτισης. Οι ενώσεις αποφοίτων μπορεί να διοικούνται από οργανισμούς τους οποίους ορίζουν από κοινού τα μέρη.
   ΔΙΑΧΕΙΡΙΣΗ ΤΟΥ ΠΡΟΓΡΑΜΜΑΤΟΣ
   Η διαχείριση των ενεργειών αυτών γίνεται από τους αρμόδιους υπαλλήλους του κάθε μέρους. Τα καθήκοντα αυτά μπορούν να περιλαμβάνουν:

               1.

               την επιλογή των κανόνων και των διαδικασιών για την υποβολή προτάσεων, συμπεριλαμβανομένης της επεξεργασίας κοινών κατευθυντήριων γραμμών για τους αιτούντες·

               2.

               την κατάρτιση χρονοδιαγράμματος για τη δημοσίευση προσκλήσεων για την υποβολή προτάσεων, την υποβολή και την επιλογή των προτάσεων·

               3.

               την παροχή πληροφοριών σχετικά με το πρόγραμμα και την εφαρμογή του·

               4.

               τον ορισμό ακαδημαϊκών συμβούλων και εμπειρογνωμόνων·

               5.

               συστάσεις προς τις αρμόδιες αρχές κάθε μέρους σχετικά με τα σχέδια που προτείνεται να χρηματοδοτηθούν·

               6.

               τη χρηματοοικονομική διαχείριση· και

               7.

               την προώθηση μιας προσέγγισης συνεργασίας όσον αφορά την παρακολούθηση και την αξιολόγηση του προγράμματος.

         Η Ευρωπαϊκή Κοινότητα θα παρέχει κατά κανόνα υποστήριξη στους εταίρους κοινοπραξιών από την Ευρωπαϊκή Κοινότητα· οι Ηνωμένες Πολιτείες της Αμερικής θα παρέχουν υποστήριξη στους εταίρους κοινοπραξιών από τις Ηνωμένες Πολιτείες. Κατά την παροχή στήριξης τα μέρη μπορούν να χρησιμοποιούν κατ’ αποκοπήν επιδοτήσεις, πίνακες δαπανών ανά μονάδα ή/και υποτροφίες.
   ΜΕΤΡΑ ΠΟΥ ΑΦΟΡΟΥΝ ΤΗΝ ΤΕΧΝΙΚΗ ΥΠΟΣΤΗΡΙΞΗ
   Τα κονδύλια μπορούν να χρησιμοποιούνται για την πληρωμή υπηρεσιών που είναι απαραίτητες για την υλοποίηση του προγράμματος. Συγκεκριμένα, τα μέρη μπορούν να προσφεύγουν σε εμπειρογνώμονες· μπορούν να διοργανώνουν σεμινάρια, συνέδρια ή άλλες συνεδριάσεις που πιθανόν να διευκολύνουν την υλοποίηση του προγράμματος και μπορούν να διεξάγουν δραστηριότητες αξιολόγησης, ενημέρωσης, δημοσίευσης και διάδοσης.


title: 2010/469/ΕΕ: Απόφαση της Ευρωπαϊκής Κεντρικής Τράπεζας, της 19ης Αυγούστου 2010 , σχετικά με τη μη συμμόρφωση προς τις υποχρεώσεις παροχής στατιστικών στοιχείων (ΕΚΤ/2010/10)

text:
               28.8.2010

               EL

               Επίσημη Εφημερίδα της Ευρωπαϊκής Ένωσης

               L 226/48

         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 19ης Αυγούστου 2010
   σχετικά με τη μη συμμόρφωση προς τις υποχρεώσεις παροχής στατιστικών στοιχείων
   (ΕΚΤ/2010/10)
   (2010/469/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη:
   το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας, και ιδίως τα άρθρα 5.1 και 34.1,
   τον κανονισμό (ΕΚ) αριθ. 2533/98 του Συμβουλίου της 23ης Νοεμβρίου 1998 σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 7,
   τον κανονισμό (ΕΚ) αριθ. 2532/98 του Συμβουλίου της 23ης Νοεμβρίου 1998 σχετικά με τις εξουσίες της Ευρωπαϊκής Κεντρικής Τράπεζας για επιβολή κυρώσεων (2), και ιδίως το άρθρο 6 παράγραφος 2,
   τον κανονισμό (ΕΚ) αριθ. 2157/1999 της Ευρωπαϊκής Κεντρικής Τράπεζας, της 23ης Σεπτεμβρίου 1999, σχετικά με τις εξουσίες της Ευρωπαϊκής Κεντρικής Τράπεζας για την επιβολή κυρώσεων (ΕΚΤ/1999/4) (3),
   Εκτιμώντας τα ακόλουθα:

               (1)

               Οι κανονισμοί (ΕΚ) αριθ. 25/2009 της Ευρωπαϊκής Κεντρικής Τράπεζας, της 19ης Δεκεμβρίου 2008, σχετικά με τη λογιστική κατάσταση του τομέα των νομισματικών χρηματοπιστωτικών ιδρυμάτων (αναδιατύπωση) (ΕΚΤ/2008/32) (4) και (ΕΚ) αριθ. 63/2002 της Ευρωπαϊκής Κεντρικής Τράπεζας, της 20ής Δεκεμβρίου 2001, σχετικά με τα στατιστικά στοιχεία επιτοκίων εφαρμοζόμενων από τα νομισματικά χρηματοπιστωτικά ιδρύματα σε καταθέσεις και δάνεια που αφορούν νοικοκυριά και μη χρηματοδοτικές εταιρείες (ΕΚΤ/2001/18) (5) καθορίζουν τις υποχρεώσεις παροχής στατιστικών στοιχείων στην Ευρωπαϊκή Κεντρική Τράπεζα (ΕΚΤ), προς τις οποίες πρέπει να συμμορφώνονται οι μονάδες παροχής στοιχείων.

               (2)

               Το άρθρο 7 παράγραφος 1 του κανονισμού (ΕΚ) αριθ. 2533/98 προβλέπει ότι η ΕΚΤ έχει την εξουσία να επιβάλλει κυρώσεις στις μονάδες παροχής στοιχείων που δεν συμμορφώνονται προς τις υποχρεώσεις παροχής στατιστικών στοιχείων που καθορίζονται σε κανονισμούς και αποφάσεις της.

               (3)

               Προκειμένου να διασφαλιστεί η ίση μεταχείριση των μονάδων παροχής στοιχείων, η ΕΚΤ θα πρέπει να υιοθετήσει μια εναρμονισμένη προσέγγιση όσον αφορά τον υπολογισμό των κυρώσεων για παραβάσεις των υποχρεώσεων παροχής στοιχείων, τη διαδικασία σε περίπτωση παραβάσεων, καθώς και το στάδιο που τυχόν προηγείται,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης:

               1)

               ο όρος «μονάδα παροχής στοιχείων» έχει την ίδια έννοια με αυτή του άρθρου 1 του κανονισμού (ΕΚ) αριθ. 2533/98·

               2)

               ο όρος «νομισματικό χρηματοπιστωτικό ίδρυμα» (ΝΧΙ) έχει την ίδια έννοια με αυτή του άρθρου 1 του κανονισμού (ΕΚ) αριθ. 25/2009 (ΕΚΤ/2008/32)·

               3)

               οι όροι «παράβαση» και «κύρωση» έχουν την ίδια έννοια με αυτή του άρθρου 1 του κανονισμού (ΕΚ) αριθ. 2532/98·

               4)

               ο όρος «σοβαρό παράπτωμα» περιλαμβάνει οποιαδήποτε από τις ακόλουθες παραβάσεις των υποχρεώσεων παροχής στοιχείων από τις μονάδες παροχής στοιχείων:

                           α)

                           τη συστηματική παροχή εσφαλμένων στοιχείων·

                           β)

                           τη συστηματική μη συμμόρφωση προς τα ελάχιστα πρότυπα αναθεωρήσεων·

                           γ)

                           την εκ προθέσεως εσφαλμένη, καθυστερημένη ή ελλιπή παροχή στοιχείων·

                           δ)

                           την ανεπαρκή επιμέλεια ή συνεργασία με την οικεία ΕθνΚΤ ή την ΕΚΤ·

               5)

               με τον όρο «αρμόδια εθνική κεντρική τράπεζα» (αρμόδια ΕθνΚΤ) νοείται η ΕθνΚΤ του κράτους μέλους στη δικαιοδοσία του οποίου πραγματοποιήθηκε η παράβαση·

               6)

               με τον όρο «προθεσμία ΕθνΚΤ» νοείται η ημερομηνία που καθορίζει η εκάστοτε ΕθνΚΤ για τη λήψη στοιχείων από τις μονάδες παροχής στοιχείων.

         Άρθρο 2
   Πεδίο εφαρμογής
   1.   Η ΕΚΤ και οι ΕθνΚΤ παρακολουθούν τη συμμόρφωση των μονάδων παροχής στοιχείων προς τα ελάχιστα πρότυπα που απαιτούνται για την εκπλήρωση των υποχρεώσεών τους για παροχή στατιστικών στοιχείων, σύμφωνα με τα οριζόμενα στο παράρτημα IV του κανονισμού (ΕΚ) αριθ. 25/2009 (ΕΚΤ/2008/32) και το παράρτημα III του κανονισμού (ΕΚ) αριθ. 63/2002 (ΕΚΤ/2001/18). Σε περίπτωση μη συμμόρφωσης, η ΕΚΤ και η αρμόδια ΕθνΚΤ μπορούν να αποφασίσουν την εφαρμογή σταδίου αξιολόγησης ή/και την κίνηση διαδικασίας σε περίπτωση παραβάσεων, σύμφωνα με τα αναφερόμενα στο άρθρο 3 παράγραφοι 1 και 2. Μετά την κίνηση διαδικασίας σε περίπτωση παραβάσεων, η ΕΚΤ μπορεί να επιβάλει κυρώσεις σύμφωνα με το άρθρο 7 του κανονισμού (ΕΚ) αριθ. 2533/98.
   2.   Επιβολή κυρώσεων μετά την κίνηση διαδικασίας σε περίπτωση παραβάσεων είναι δυνατή όταν στοιχιοθετείται μη συμμόρφωση προς τα ελάχιστα πρότυπα διαβίβασης (σε σχέση με την τήρηση των προθεσμιών και τις τεχνικές προϋποθέσεις παροχής στοιχείων), ακρίβειας (σε σχέση με τους γραμμικούς περιορισμούς και την ακολουθία των στοιχείων ανεξαρτήτως των διαφορετικών συχνοτήτων παροχής τους) και συμβατότητας των στοιχείων από εννοιολογική άποψη (σε σχέση με τους ορισμούς και τις ταξινομήσεις). Κυρώσεις επιβάλλονται επίσης και στην περίπτωση σοβαρού παραπτώματος.
   Άρθρο 3
   Στάδιο αξιολόγησης και διαδικασία σε περίπτωση παραβάσεων
   1.   Πριν από την κίνηση της διαδικασίας σε περίπτωση παραβάσεων βάσει των κανονισμών (ΕΚ) αριθ. 2532/98 και (ΕΚ) αριθ. 2157/1999 (ΕΚΤ/1999/4):

               α)

               η αρμόδια ΕθνΚΤ, εφόσον έχει καταγράψει περίπτωση μη συμμόρφωσης προς τις υποχρεώσεις παροχής στοιχείων, μπορεί να προειδοποιήσει την οικεία μονάδα παροχής στοιχείων, ενημερώνοντάς τη για τη φύση της καταγεγραμμένης περίπτωσης μη συμμόρφωσης, και να συστήσει τη λήψη διορθωτικών μέτρων προκειμένου να μην επαναληφθεί τέτοια περίπτωση·

               β)

               η ΕΚΤ ή η αρμόδια ΕθνΚΤ, σύμφωνα με το άρθρο 2 παράγραφος 2 του κανονισμού (ΕΚ) αριθ. 2157/1999 (ΕΚΤ/1999/4), μπορεί να ζητήσει από την οικεία μονάδα παροχής στοιχείων οποιαδήποτε πληροφορία σχετικά με την περίπτωση της μη συμμόρφωσης·

               γ)

               δίδεται η ευκαιρία στην οικεία μονάδα παροχής στοιχείων να παράσχει εξηγήσεις εφόσον θεωρεί ότι η μη συμμόρφωση οφείλεται σε περιστάσεις που εκφεύγουν του ελέγχου της.

         2.   Η ΕΚΤ ή η αρμόδια ΕθνΚΤ μπορεί να κινήσει τη διαδικασία σε περίπτωση παραβάσεων σύμφωνα με το άρθρο 3 του κανονισμού (ΕΚ) αριθ. 2532/98 και το άρθρο 5 του κανονισμού (ΕΚ) αριθ. 2157/1999 (ΕΚΤ/1999/4). Εφαρμογή έχουν και οι ακόλουθοι κανόνες:

               α)

               στην περίπτωση σοβαρού παραπτώματος κινείται η διαδικασία σε περίπτωση παραβάσεων χωρίς να μεσολαβήσει στάδιο αξιολόγησης·

               β)

               με την επιφύλαξη του στοιχείου α), διαδικασία σε περίπτωση παραβάσεων κινείται μετά την επανειλημμένη καταγραφή περιπτώσεων μη συμμόρφωσης από την αρμόδια ΕθνΚΤ, εκτός εάν:

                           i)

                           η ΕΚΤ ή η αρμόδια ΕθνΚΤ εκτιμά ότι δεν θα πρέπει να κινηθεί διαδικασία σε περίπτωση παραβάσεων, εφόσον μία ή περισσότερες από τις καταγεγραμμένες περιπτώσεις μη συμμόρφωσης εκφεύγουν του ελέγχου της μονάδας παροχής στοιχείων, ή

                           ii)

                           το πιθανό πρόστιμο θα υπολειπόταν του ελάχιστου ορίου για την επιβολή κύρωσης.

         3.   Εφόσον η ΕΚΤ ή η αρμόδια ΕθνΚΤ κινήσει διαδικασία σε περίπτωση παραβάσεων, η διαδικασία αυτή διεξάγεται σύμφωνα με το άρθρο 3 του κανονισμού (ΕΚ) αριθ. 2532/98, ενώ εκδίδεται και έγγραφη κοινοποίηση, καθώς και αιτιολογημένη απόφαση από την ΕΚΤ.
   Άρθρο 4
   Εφαρμογή των κυρώσεων
   1.   Οι κυρώσεις υπολογίζονται βάσει διαδικασίας που περιλαμβάνει δύο στάδια. Αρχικά υπολογίζεται ένα ποσό βάσης που αντιπροσωπεύει ποσοτικές παραμέτρους. Κατόπιν, λαμβάνονται υπόψη οι περιστάσεις της περίπτωσης, όπως αναφέρονται στο άρθρο 2 παράγραφος 3 του κανονισμού (ΕΚ) αριθ. 2532/98, οι οποίες μπορεί και να επηρεάσουν το ποσό της κύρωσης.
   2.   Σε περίπτωση παραβάσεων που αφορούν την τήρηση των προθεσμιών, η σοβαρότητα της παράβασης εξαρτάται από τον αριθμό των εργάσιμων ημερών καθυστέρησης σε σχέση με την προθεσμία που ορίζει η ΕθνΚΤ.
   3.   Σε περίπτωση παραβάσεων που αφορούν ανακρίβεια ή/και συμβατότητα στοιχείων από εννοιολογική άποψη, η σοβαρότητα της παράβασης εξαρτάται από το μέγεθος του σφάλματος. Η ΕΚΤ δεν λαμβάνει υπόψη της σφάλματα στρογγυλοποίησης ή αμελητέα σφάλματα. Επιπλέον, όσον αφορά τη συμβατότητα των στοιχείων από εννοιολογική άποψη, δεν θεωρούνται περιπτώσεις εννοιολογικής ασυμβατότητας τακτικές αναθεωρήσεις, ήτοι μη συστηματικές αναθεωρήσεις των σειρών που παρέχονται εντός της (μηνιαίας ή τριμηνιαίας) περιόδου που έπεται της αρχικής παροχής στοιχείων.
   4.   Το άρθρο 7 παράγραφος 4 του κανονισμού (ΕΚ) αριθ. 2533/98 προβλέπει τα ανώτατα όρια κυρώσεων που μπορεί να επιβάλλει η ΕΚΤ σε μονάδες παροχής στοιχείων.
   5.   Σε περίπτωση που μια παράβαση υποχρέωσης παροχής στατιστικών στοιχείων συνεπάγεται και παράβαση της υποχρέωσης τήρησης ελάχιστων αποθεματικών, δεν επιβάλλεται κύρωση για την παράβαση της υποχρέωσης παροχής στατιστικών στοιχείων.
   Άρθρο 5
   Τελική διάταξη
   Η παρούσα απόφαση αρχίζει να ισχύει την 1η Σεπτεμβρίου 2010. Εφαρμόζεται από την περίοδο αναφοράς του Δεκεμβρίου 2010 για τις υποχρεώσεις παροχής μηνιαίων και ετήσιων στοιχείων και από το τέταρτο τρίμηνο του 2010 για τις υποχρεώσεις παροχής τριμηνιαίων στοιχείων.

      Φρανκφούρτη, 19 Αυγούστου 2010.

            Ο Πρόεδρος της ΕΚΤ

         Jean-Claude TRICHET

      (1)  ΕΕ L 318 της 27.11.1998, σ. 8.

      (2)  ΕΕ L 318 της 27.11.1998, σ. 4.

      (3)  ΕΕ L 264 της 12.10.1999, σ. 21.

      (4)  ΕΕ L 15 της 20.1.2009, σ. 14.

      (5)  ΕΕ L 10 της 12.1.2002, σ. 24.


Avis juridique important

|

32001D0762

2001/762/Ευρατόμ: Απόφαση της Επιτροπής, της 28ης Σεπτεμβρίου 2001, για σύναψη δύο συμφωνιών συνεργασίας μεταξύ της Ευρωπαϊκής Κοινότητας Ατομικής Ενέργειας και της Ρωσικής Ομοσπονδίας στον τομέα της πυρηνικής ασφάλειας και στον τομέα της ελεγχόμενης πυρηνικής σύντηξης [κοινοποιηθείσα υπό τον αριθμό Ε(2001) 2901]

Επίσημη Εφημερίδα αριθ. L 287 της 31/10/2001 σ. 0023 - 0023

Απόφαση της Επιτροπήςτης 28ης Σεπτεμβρίου 2001για σύναψη δύο συμφωνιών συνεργασίας μεταξύ της Ευρωπαϊκής Κοινότητας Ατομικής Ενέργειας και της Ρωσικής Ομοσπονδίας στον τομέα της πυρηνικής ασφάλειας και στον τομέα της ελεγχόμενης πυρηνικής σύντηξης[κοινοποιηθείσα υπό τον αριθμό Ε(2001) 2901](2001/762/Ευρατόμ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101 δεύτερη παράγραφος,την έγκριση του Συμβουλίου(1),Εκτιμώντας τα ακόλουθα:Πρέπει να συναφθούν οι δύο συμφωνίες μεταξύ της Ευρωπαϊκής Κοινότητας Ατομικής Ενέργειας και της Ρωσικής Ομοσπονδίας στον τομέα της πυρηνικής ασφάλειας και στον τομέα της ελεγχόμενης πυρηνικής σύντηξης,ΑΠΟΦΑΣΙΖΕΙ ΤΑ ΑΚΟΛΟΥΘΑ:Άρθρο μόνοΜε την παρούσα απόφαση συνάπτονται εξ ονόματος της Ευρωπαϊκής Κοινότητας Ατομικής Ενέργειας οι δύο συμφωνίες μεταξύ της Ευρωπαϊκής Κοινότητας Ατομικής Ενέργειας και της Ρωσικής Ομοσπονδίας στον τομέα της πυρηνικής ασφάλειας και στον τομέα της ελεγχόμενης πυρηνικής σύντηξης.Βρυξέλλες, 28 Σεπτεμβρίου 2001.Για την ΕπιτροπήPascal LamyΜέλος της Επιτροπής(1) Βλέπε σελίδα 21 της παρούσας Επίσημης Εφημερίδας.


title: 2012/551/ΕΕ, Ευρατόμ: Απόφαση του Ευρωπαϊκού Κοινοβουλίου, της 10ης Μαΐου 2012 , σχετικά με την απαλλαγή για την εκτέλεση του προϋπολογισμού του Εκτελεστικού Οργανισμού Έρευνας για το οικονομικό έτος 2010

text:
               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/94

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   σχετικά με την απαλλαγή για την εκτέλεση του προϋπολογισμού του Εκτελεστικού Οργανισμού Έρευνας για το οικονομικό έτος 2010
   (2012/551/ΕΕ, Ευρατόμ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2010 (1),

               —

               έχοντας υπόψη τους ετήσιους λογαριασμούς της Ευρωπαϊκής Ένωσης για το οικονομικό έτος 2010 [COM(2011) 473 — C7-0256/2011] (2),

               —

               έχοντας υπόψη τους ετήσιους λογαριασμούς του Εκτελεστικού Οργανισμού Έρευνας για το οικονομικό έτος 2010,

               —

               έχοντας υπόψη την έκθεση της Επιτροπής για τη συνέχεια που δόθηκε στην απόφαση απαλλαγής για το οικονομικό έτος 2009 [COM(2011) 736] και τα έγγραφα εργασίας των υπηρεσιών της Επιτροπής που συνοδεύουν την εν λόγω έκθεση [SEC(2011) 1350 και SEC(2011) 1351),

               —

               έχοντας υπόψη την ετήσια έκθεση της Επιτροπής προς την αρμόδια για την απαλλαγή αρχή σχετικά με τους εσωτερικούς ελέγχους που διεξήχθησαν το 2010 [COM(2011) 643] καθώς και το έγγραφο εργασίας των υπηρεσιών της Επιτροπής που συνοδεύει την έκθεση αυτή [SEC(2011) 1189],

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Εκτελεστικού Οργανισμού Έρευνας για το οικονομικό έτος 2010 συνοδευόμενη από τις απαντήσεις του Οργανισμού (3),

               —

               έχοντας υπόψη τη δήλωση αξιοπιστίας (4), η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, που παρέχεται από το Ελεγκτικό Συνέδριο για το οικονομικό έτος 2010 σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου της 21ης Φεβρουαρίου 2012 σχετικά με τη χορήγηση απαλλαγής στους εκτελεστικούς οργανισμούς όσον αφορά την εκτέλεση του προϋπολογισμού για το οικονομικό έτος 2010 (06084/2012 — C7-0052/2012) και επισημαίνοντας ότι το Ηνωμένο Βασίλειο, οι Κάτω Χώρες και η Σουηδία αρνήθηκαν για πρώτη φορά να προτείνουν τη χορήγηση απαλλαγής,

               —

               έχοντας υπόψη τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης και το άρθρο 106α της Συνθήκης Ευρατόμ,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως τα άρθρα του 55, 145, 146 και 147,

               —

               έχοντας υπόψη τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (6), και ιδίως το άρθρο 14 παράγραφος 3,

               —

               έχοντας υπόψη τον κανονισμό (ΕΚ) αριθ. 1653/2004 της Επιτροπής, της 21ης Σεπτεμβρίου 2004, για τη θέσπιση δημοσιονομικού κανονισμού-προτύπου των εκτελεστικών οργανισμών, κατ’ εφαρμογή του κανονισμού (ΕΚ) αριθ. 58/2003 του Συμβουλίου, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (7), και ιδίως το άρθρο 66 πρώτο και δεύτερο εδάφιο,

               —

               έχοντας υπόψη την απόφαση 2008/46/ΕΚ της Επιτροπής, της 14ης Δεκεμβρίου 2007, σχετικά με την ίδρυση του Εκτελεστικού Οργανισμού Έρευνας για τη διαχείριση ορισμένων πεδίων των ειδικών κοινοτικών προγραμμάτων «Άνθρωποι», «Ικανότητες» και «Συνεργασία» στον τομέα της έρευνας, κατ’ εφαρμογή του κανονισμού (ΕΚ) αριθ. 58/2003 του Συμβουλίου (8),

               —

               έχοντας υπόψη το άρθρο 76 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τις γνωμοδοτήσεις των άλλων ενδιαφερόμενων επιτροπών (Α7-0098/2012),

               Α.

               λαμβάνοντας υπόψη ότι, δυνάμει του άρθρου 17 παράγραφος 1 της Συνθήκης για την Ευρωπαϊκή Ένωση, η Επιτροπή εκτελεί τον προϋπολογισμό και διαχειρίζεται τα προγράμματα και ότι, δυνάμει του άρθρου 317 της Συνθήκης για τη λειτουργία της Ευρωπαϊκής Ένωσης, το πράττει σε συνεργασία με τα κράτη μέλη με δική της ευθύνη σύμφωνα με την αρχή της χρηστής δημοσιονομικής διαχείρισης,

               1.

               χορηγεί απαλλαγή στον διευθυντή του Εκτελεστικού Οργανισμού Έρευνας, όσον αφορά την εκτέλεση του προϋπολογισμού του εν λόγω εκτελεστικού οργανισμού για το οικονομικό έτος 2010·

               2.

               καταγράφει τις παρατηρήσεις του στο ψήφισμα, που αποτελεί αναπόσπαστο μέρος των αποφάσεων σχετικά με την απαλλαγή, όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα III — Επιτροπή και εκτελεστικοί οργανισμοί·

               3.

               αναθέτει στον πρόεδρό του να διαβιβάσει την παρούσα απόφαση μαζί με την απόφαση σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα III — Επιτροπή και το ψήφισμα, που αποτελεί αναπόσπαστο μέρος της, στον διευθυντή του Εκτελεστικού Οργανισμού Έρευνας, στο Συμβούλιο, στην Επιτροπή, στο Δικαστήριο της Ευρωπαϊκής Ένωσης και στο Ελεγκτικό Συνέδριο, καθώς και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ L 64 της 12.3.2010.

      (2)  ΕΕ C 332 της 14.11.2011, σ. 1.

      (3)  ΕΕ C 366 της 15.12.2011, σ. 87.

      (4)  ΕΕ C 332 της 14.11.2011, σ. 134.

      (5)  ΕΕ L 248 της 16.9.2002, σ. 1.

      (6)  ΕΕ L 11 της 16.1.2003, σ. 1.

      (7)  ΕΕ L 297 της 22.9.2004, σ. 6.

      (8)  ΕΕ L 11 της 15.1.2008, σ. 9.


title: 2008/574/ΕΚ: Απόφαση του Συμβουλίου, της 8ης Ιουλίου 2008 , για το διορισμό στην Επιτροπή των Περιφερειών δύο τακτικών και ενός αναπληρωματικού μέλους από την Πολωνία

text:
               11.7.2008

               EL

               Επίσημη Εφημερίδα της Ευρωπαϊκής Ένωσης

               L 183/37

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 8ης Ιουλίου 2008
   για το διορισμό στην Επιτροπή των Περιφερειών δύο τακτικών και ενός αναπληρωματικού μέλους από την Πολωνία
   (2008/574/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,
   την πρόταση της πολωνικής κυβέρνησης,
   Εκτιμώντας τα ακόλουθα:

               (1)

               Στις 24 Ιανουαρίου 2006, το Συμβούλιο εξέδωσε την απόφαση 2006/116/ΕΚ περί διορισμού των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2006 έως 25 Ιανουαρίου 2010 (1).

               (2)

               Μια θέση τακτικού μέλους της Επιτροπής των Περιφερειών έχει μείνει κενή λόγω της λήξης της θητείας του κ. Franciszek WOŁODŹKO. Μια θέση τακτικού μέλους της Επιτροπής των Περιφερειών έχει μείνει κενή λόγω της αλλαγής αξιώματος του κ. Ludwik Kajetan WĘGRZYN. Μία θέση αναπληρωματικού μέλους της Επιτροπής των Περιφερειών έχει μείνει κενή κατόπιν της λήξης της θητείας του κ. Marek TROMBSKI,

         ΑΠΟΦΑΣΙΖΕΙ:
   Άρθρο 1
   Τα ακόλουθα πρόσωπα διορίζονται στην Επιτροπή των Περιφερειών, για το εναπομένον διάστημα της θητείας, ήτοι έως τις 25 Ιανουαρίου 2010:

               α)

               ως τακτικά μέλη:

                           —

                           ο κ. Jacek CZERNIAK, przewodniczący Sejmiku Województwa ĺubelskiego (πρόεδρος του περιφερειακού συμβουλίου της περιφέρειας Lubelskie),

                           —

                           ο κ. Bogusław ŚMIGIELSKI, marszałek województwa śląskiego (περιφερειάρχης της περιφέρειας Śląskie),

                     και

               β)

               ως αναπληρωματικό μέλος:

                           —

                           ο κ. Dariusz WRÓBEL, burmistrz Opola Lubelskiego (δήμαρχος του Opole Lubelskie).

         Άρθρο 2
   Η παρούσα απόφαση παράγει αποτελέσματα από την ημέρα της έκδοσής της.

      Βρυξέλλες, 8 Ιουλίου 2008.

            Για το Συμβούλιο

            Η Πρόεδρος

         C. LAGARDE

      (1)  ΕΕ L 56 της 25.2.2006, σ. 75.


title: 2008/840/ΕΚ: Απόφαση της Επιτροπής, της 7ης Νοεμβρίου 2008 , σχετικά με έκτακτα μέτρα για την πρόληψη της εισαγωγής και της εξάπλωσης στην Κοινότητα του Anoplophora chinensis (Forster) [κοινοποιηθείσα υπό τον αριθμό Ε(2008) 6631]

text:
               11.11.2008

               EL

               Επίσημη Εφημερίδα της Ευρωπαϊκής Ένωσης

               L 300/36

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 7ης Νοεμβρίου 2008
   σχετικά με έκτακτα μέτρα για την πρόληψη της εισαγωγής και της εξάπλωσης στην Κοινότητα του Anoplophora chinensis (Forster)
   [κοινοποιηθείσα υπό τον αριθμό Ε(2008) 6631]
   (2008/840/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τρίτη πρόταση,
   Εκτιμώντας τα ακόλουθα:

               (1)

               Στον κατάλογο του παραρτήματος Ι μέρος Α κεφάλαιο Ι της οδηγίας 2000/29/ΕΚ απαριθμούνται το Anoplophora malasiaca (Forster) και το Anoplophora chinensis (Thomson). Σύμφωνα με πρόσφατες μελέτες, οι δύο αυτές ονομασίες καλύπτουν στην πράξη ένα και μόνον είδος επιβλαβούς οργανισμού. Επομένως, για τους σκοπούς της παρούσας απόφασης, είναι επομένως σκόπιμο να χρησιμοποιείται η ενιαία αναθεωρημένη επιστημονική ονομασία Anoplophora chinensis (Forster) για την περιγραφή των οργανισμών που απαριθμούνται στο παράρτημα ως Anoplophora malasiaca (Forster) και Anoplophora chinensis (Thomson).

               (2)

               Σύμφωνα με την οδηγία 2000/29/ΕΚ, όταν ένα κράτος μέλος θεωρεί ότι υπάρχει κίνδυνος εισαγωγής ή εξάπλωσης στο έδαφός του ενός επιβλαβούς οργανισμού, ανεξάρτητα με το εάν αυτός παρατίθεται ή όχι στο παράρτημα Ι ή στο παράρτημα ΙΙ της εν λόγω οδηγίας, μπορεί να λάβει προσωρινά όλα τα αναγκαία πρόσθετα μέτρα για την προστασία του από τον κίνδυνο αυτό.

               (3)

               Λόγω της παρουσίας του Anoplophora chinensis (Forster) σε διάφορα φυτά ξενιστές στην περιοχή της Λομβαρδίας, η Ιταλία ενημέρωσε την Επιτροπή και τα άλλα κράτη μέλη στις 23 Νοεμβρίου 2007 ότι, στις 9 Νοεμβρίου 2007, έλαβε πρόσθετα μέτρα προστασίας από τον κίνδυνο εισόδου και εξάπλωσης του εν λόγω οργανισμού στο έδαφός της.

               (4)

               Ως αποτέλεσμα του εντοπισμού Anoplophora chinensis (Forster) σε διάφορα φυτά ξενιστές στις Κάτω Χώρες, η Επιτροπή και άλλα κράτη μέλη ενημερώθηκαν στις 21 Ιανουαρίου 2008 για τα μέτρα που ελήφθησαν για την εξάλειψη του εν λόγω οργανισμού στις Κάτω Χώρες.

               (5)

               Ο Anoplophora chinensis (Forster) εντοπίστηκε πρόσφατα σε αρκετές αποστολές φυτών που προορίζονται για φύτευση του είδους Acer spp. καταγωγής τρίτων χωρών. Προς το παρόν, δεν υπάρχουν ειδικές απαιτήσεις όσον αφορά τον εν λόγω επιβλαβή οργανισμό για τα φυτά του είδους Acer spp. ούτε για άλλα φυτά που συγκαταλέγονται στα πλέον ευπαθή φυτά ξενιστές και τα οποία προέρχονται από τρίτες χώρες ή την Κοινότητα.

               (6)

               Το 2008 οι Κάτω Χώρες δημοσίευσαν ανάλυση κινδύνου επιβλαβούς οργανισμού σχετικά με το Anoplophora chinensis (Forster), σύμφωνα με την οποία υπάρχει πολύ μεγάλη πιθανότητα εγκατάστασης του οργανισμού στην Κοινότητα και είναι πολύ πιθανό να προκληθεί οικονομική ζημιά σε πολλά φυτά ξενιστές.

               (7)

               Επομένως, είναι αναγκαίο να ληφθούν έκτακτα μέτρα κατά της εισαγωγής και της εξάπλωσης στην Κοινότητα του Anoplophora chinensis (Forster). Τα μέτρα πρέπει να εφαρμοστούν σε έναν κατάλογο φυτών ανεξαρτήτως καταγωγής, των «συγκεκριμένων φυτών», τα οποία είναι γνωστό ότι είναι ξενιστές του Anoplophora chinensis (Forster) και τα οποία εμφανίζουν το υψηλότερο κίνδυνο μόλυνσης.

               (8)

               Πρέπει να καθοριστούν μέτρα για τις εισαγωγές των συγκεκριμένων φυτών όσον αφορά την παραγωγή τους σε τρίτες χώρες και τις επιθεωρήσεις που διενεργούνται κατά την είσοδο στην Κοινότητα. Πρέπει επίσης να καθοριστούν μέτρα όσον αφορά την παραγωγή, τη μετακίνηση και τον έλεγχο των συγκεκριμένων φυτών που προέρχονται από περιοχές της Κοινότητας στις οποίες έχει επιβεβαιωθεί η παρουσία Anoplophora chinensis (Forster).

               (9)

               Πρέπει να καθοριστούν λεπτομερή μέτρα για τις περιοχές της Κοινότητας όπου έχει επιβεβαιωθεί η παρουσία του Anoplophora chinensis (Forster), δηλ, τις μολυσμένες ζώνες. Στις εν λόγω ζώνες πρέπει να εφαρμοστούν κατάλληλα μέτρα για την εξάλειψη του οργανισμού και την εντατική παρακολούθηση της παρουσίας του. Στις περιοχές που περιβάλλουν τις εν λόγω ζώνες, δηλαδή στις ζώνες απομόνωσης, πρέπει να διενεργείται εντατική παρακολούθηση της παρουσίας του οργανισμού. Σε περίπτωση πρώτης ανίχνευσης του οργανισμού σε περιοχή της Κοινότητας, το μέγεθος της σχετικής ζώνης απομόνωσης είναι δυνατό να μειωθεί για να αντανακλάται καλύτερα ο πιο περιορισμένος κίνδυνος εξάπλωσης.

               (10)

               Πρέπει να διενεργηθεί στα φυτά ξενιστές σε όλα τα κράτη μέλη έρευνα για τον έλεγχο της παρουσίας ή της συνεχιζόμενης απουσίας του Anoplophora chinensis (Forster).

               (11)

               Είναι σκόπιμο τα μέτρα να επανεξεταστούν πριν από τις 31 Μαΐου 2009 λαμβάνοντας υπόψη τη διαθεσιμότητα των αποτελεσμάτων, ύστερα από μία περίοδο βλάστησης, των επίσημων ερευνών και των εξετάσεων που θα διενεργήσουν τα κράτη μέλη όσον αφορά τα συγκεκριμένα φυτά που εισάγονται και μεταφέρονται εντός της Κοινότητας σύμφωνα με τα μέτρα έκτακτης ανάγκης.

               (12)

               Για να συμμορφωθούν με την παρούσα απόφαση, τα κράτη μέλη πρέπει, εφόσον απαιτείται, να προσαρμόσουν τη νομοθεσία τους.

               (13)

               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης, ισχύουν οι ακόλουθοι ορισμοί:

               α)

               ως «συγκεκριμένα φυτά» νοούνται τα φυτά που προορίζονται για φύτευση, εκτός από τους σπόρους, των ειδών of Acer spp., Aesculus hippocastanum, Alnus spp., Betula spp., Carpinus spp., Citrus spp., Corylus spp., Cotoneaster spp., Fagus spp., Lagerstroemia spp., Malus spp., Platanus spp., Populus spp., Prunus spp., Pyrus spp., Salix spp. και Ulmus spp.·

               β)

               ως «τόπος παραγωγής» νοείται ο τόπος παραγωγής όπως ορίζεται στο διεθνές πρότυπο για τα φυτοϋγειονομικά μέτρα αριθ. 5 του FAO (Οργανισμός Επισιτισμού και Γεωργίας των Ηνωμένων Εθνών) (2).

         Άρθρο 2
   Εισαγωγή των συγκεκριμένων φυτών
   Η είσοδος την Κοινότητα των συγκεκριμένων φυτών που εισάγονται από τρίτες χώρες όπου είναι γνωστή η παρουσία του Anoplophora chinensis (Forster) επιτρέπεται μόνον εάν:

               α)

               πληρούν τις συγκεκριμένες απαιτήσεις για την εισαγωγή που αναφέρονται στο σημείο 1 του τμήματος Ι του παραρτήματος Ι·

               β)

               με την επιφύλαξη του άρθρου 13α παράγραφος 1 της οδηγίας 2000/29/ΕΚ, αμέσως μετά την είσοδο στην Κοινότητα επιθεωρούνται από το αρμόδιο επίσημο όργανο σύμφωνα με το σημείο 2 του τμήματος Ι του παραρτήματος Ι της παρούσας απόφασης για την παρουσία του Anoplophora chinensis (Forster), και δεν έχουν εντοπιστεί ενδείξεις του εν λόγω οργανισμού.

         Άρθρο 3
   Διακίνηση των συγκεκριμένων φυτών στην Κοινότητα
   Τα συγκεκριμένα φυτά τα οποία προέρχονται από οριοθετημένες περιοχές της Κοινότητας που έχουν καθοριστεί σύμφωνα με το άρθρο 5 είναι δυνατό να διακινούνται εντός της Κοινότητας μόνον εάν πληρούν τους όρους που παρατίθενται στο σημείο 1) του τμήματος ΙΙ του παραρτήματος Ι.
   Τα συγκεκριμένα φυτά τα οποία εισάγονται σύμφωνα με το άρθρο 2 από τρίτες χώρες όπου είναι γνωστή η παρουσία του Anoplophora chinensis (Forster) επιτρέπεται να διακινούνται σε περιοχές εκτός των οριοθετημένων περιοχών στην Κοινότητα μόνον εάν πληρούν τους όρους που περιγράφονται στο σημείο 2) τμήμα ΙΙ του παραρτήματος Ι.
   Άρθρο 4
   Έρευνες
   Τα κράτη μέλη πραγματοποιούν επίσημες ετήσιες έρευνες για την παρουσία του Anoplophora chinensis (Forster) ή για ενδείξεις μόλυνσης των φυτών ξενιστών από τον οργανισμό στο έδαφός τους.
   Με την επιφύλαξη του άρθρου 16 παράγραφος 1 της οδηγίας 2000/29/ΕΚ, τα αποτελέσματα των ερευνών αυτών, μαζί με τον κατάλογο των οριοθετημένων περιοχών σύμφωνα με το άρθρο 5 της παρούσας απόφασης, κοινοποιούνται στην Επιτροπή και στα άλλα κράτη μέλη έως τις 30 Απριλίου κάθε έτους.
   Άρθρο 5
   Οριοθετημένες ζώνες
   Εάν τα αποτελέσματα των ερευνών που αναφέρονται στο άρθρο 4 επιβεβαιώνουν την παρουσία του Anoplophora chinensis (Forster) σε μια περιοχή ή εάν η παρουσία του εν λόγω οργανισμού αποδεικνύεται με άλλα μέσα, τα κράτος μέλος καθορίζει οριοθετημένες ζώνες που αποτελούνται από μια μολυσμένη ζώνη και μια ζώνη απομόνωσης, σύμφωνα με το τμήμα 1 του παραρτήματος ΙΙ.
   Τα κράτη μέλη λαμβάνουν επίσημα μέτρα στις οριοθετημένες περιοχές όπως ορίζεται στο τμήμα 2 του παραρτήματος ΙΙ.
   Άρθρο 6
   Συμμόρφωση
   Τα κράτη μέλη λαμβάνουν κάθε μέτρο που απαιτείται για να συμμορφωθούν με την παρούσα απόφαση και, εφόσον είναι αναγκαίο, τροποποιούν τα μέτρα που έλαβαν για την προστασία τους από την εισαγωγή και την εξάπλωση του Anoplophora chinensis (Forster), ούτως ώστε τα μέτρα αυτά να είναι σύμφωνα με την παρούσα απόφαση. Ενημερώνουν αμέσως την Επιτροπή σχετικά με τα εν λόγω μέτρα.
   Άρθρο 7
   Επανεξέταση
   Η παρούσα απόφαση θα επανεξεταστεί το αργότερο έως τις 31 Μαΐου 2009.
   Άρθρο 8
   Αποδέκτες
   Η παρούσα απόφαση απευθύνεται στα κράτη μέλη.

      Βρυξέλλες, 7 Νοεμβρίου 2008.

            Για την Επιτροπή

         Ανδρούλλα ΒΑΣΙΛΕΊΟΥ

            Μέλος της Επιτροπής

      (1)  ΕΕ L 169 της 10.7.2000, σ. 1.

      (2)  Γλωσσάριο φυτοϋγειονομικών όρων — Πρότυπο αναφοράς ISPM αριθ. 5 από τη Γραμματεία της Διεθνούς Σύμβασης για την Προστασία των Φυτών, Ρώμη.

      ΠΑΡΑΡΤΗΜΑ Ι
      ΕΚΤΑΚΤΑ ΜΕΤΡΑ ΠΟΥ ΑΝΑΦΕΡΟΝΤΑΙ ΣΤΑ ΑΡΘΡΑ 2 ΚΑΙ 3
      Ι.   Ειδικές απαιτήσεις για την εισαγωγή

                  (1)

                  Με την επιφύλαξη των διατάξεων που απαριθμούνται στο παράρτημα ΙΙΙ μέρος Α(9,16,18) και στο παράρτημα IV μέρος A(I)(14, 15, 17, 18, 19.2, 20, 22.1, 22.2, 23.1, 23.2, 32.1, 32.3, 33, 34, 36.1, 39, 40, 43, 44, 46) της οδηγίας 2000/29/ΕΚ, τα συγκεκριμένα φυτά που προέρχονται από τρίτες χώρες όπου είναι γνωστή η παρουσία του Anoplophora chinensis (Forster) συνοδεύονται από πιστοποιητικό όπως αναφέρεται στο άρθρο 13 παράγραφος 1 της εν λόγω οδηγίας το οποίο αναφέρει στη στήλη «Συμπληρωματική δήλωση» ότι:

                              α)

                              καθ’ όλη τη διάρκεια της ανάπτυξής τους τα φυτά βρίσκονταν σε τόπο παραγωγής που βρίσκεται σε περιοχή απαλλαγμένη από επιβλαβείς οργανισμούς, όπως διαπιστώθηκε από την εθνική υπηρεσία φυτοπροστασίας της χώρας καταγωγής, σύμφωνα με τα σχετικά διεθνή πρότυπα για τα φυτοϋγειονομικά μέτρα. Η ονομασία της απαλλαγμένης από επιβλαβείς οργανισμούς περιοχής πρέπει να αναφέρεται στο σημείο «τόπος καταγωγής»· ή

                              β)

                              τα φυτά καλλιεργήθηκαν, για περίοδο τουλάχιστον δύο ετών πριν από την εξαγωγή, σε τόπο παραγωγής που έχει διαπιστωθεί ότι είναι απαλλαγμένος από το Anoplophora chinensis (Forster) σύμφωνα με τα διεθνή πρότυπα για τα φυτοϋγειονομικά μέτρα:

                                          (i)

                                          ο οποίος είναι καταχωρισμένος και εποπτεύεται από την εθνική υπηρεσία προστασίας φυτών στη χώρα καταγωγής, και

                                          (ii)

                                          ο οποίος υπόκειται ετησίως σε δύο επίσημες επιθεωρήσεις για τυχόν ενδείξεις του Anoplophora chinensis (Forster), οι οποίες διενεργούνται σε κατάλληλες χρονικές περιόδους και δεν έχουν εντοπιστεί ενδείξεις του οργανισμού· και

                                          (iii)

                                          όπου τα φυτά καλλιεργούνται σε χώρο:

                                                      —

                                                      με πλήρη φυσική προστασία από την εισαγωγή του Anoplophora chinensis (Forster) ή

                                                      —

                                                      στον οποίο εφαρμόζονται οι κατάλληλες προληπτικές θεραπείες και ο οποίος περιβάλλεται από ζώνη απομόνωσης με ακτίνα τουλάχιστον δύο χλμ όπου διενεργούνται ετησίως σε κατάλληλες χρονικές περιόδους επίσημες έρευνες για την παρουσία ή για ενδείξεις του Anoplophora chinensis (Forster). Στην περίπτωση που εντοπιστούν ενδείξεις του Anoplophora chinensis (Forster), πρέπει να ληφθούν αμέσως μέτρα εξάλειψης για την αποκατάσταση της κατάστασης της ζώνης απομόνωσης ως απαλλαγμένης από επιβλαβείς οργανισμούς· και

                                          (iv)

                                          όπου, αμέσως πριν από την εξαγωγή, οι αποστολές των φυτών υποβλήθηκαν επισήμως σε διεξοδική επιθεώρηση για την παρουσία Anoplophora chinensis (Forster), ιδίως στις ρίζες και στους μίσχους των φυτών. Εφόσον απαιτείται, η επιθεώρηση αυτή πρέπει να περιλαμβάνει δειγματοληψία καταστροφής.

                  (2)

                  Τα συγκεκριμένα φυτά που εισάγονται σύμφωνα με το σημείο 1 υποβάλλονται σε διεξοδική επιθεώρηση στο σημείο εισόδου ή στον τόπο προορισμού που καθορίζεται σύμφωνα με την οδηγία 2004/103/ΕΚ της Επιτροπής (1). Οι μέθοδοι επιθεώρησης που εφαρμόζονται διασφαλίζουν την ανίχνευση κάθε ένδειξης του Anoplophora chinensis (Forster), ιδίως στις ρίζες και στους μίσχους των φυτών. Εφόσον απαιτείται, η επιθεώρηση αυτή πρέπει να περιλαμβάνει δειγματοληψία καταστροφής.

            ΙΙ.   Όροι διακίνησης

                  (1)

                  Τα συγκεκριμένα φυτά που προέρχονται από οριοθετημένες περιοχές εντός της Κοινότητας επιτρέπεται να διακινούνται εντός της Κοινότητας μόνον εάν συνοδεύονται από φυτοϋγειονομικό διαβατήριο που καταρτίζεται και εκδίδεται σύμφωνα με την οδηγία 92/105/ΕΚ της Επιτροπής (2) και έχουν καλλιεργηθεί για περίοδο τουλάχιστον δύο ετών πριν από τη μετακίνησή τους σε τόπο παραγωγής:

                              (i)

                              ο οποίος είναι καταχωρισμένος σύμφωνα με την οδηγία 92/90/ΕΟΚ (3)· και

                              (ii)

                              ο οποίος υπόκειται ετησίως σε δύο επίσημες διεξοδικές επιθεωρήσεις για τυχόν ενδείξεις του Anoplophora chinensis (Forster), οι οποίες διενεργούνται σε κατάλληλες χρονικές περιόδους και δεν έχουν εντοπιστεί ενδείξεις του οργανισμού· εφόσον απαιτείται, η επιθεώρηση αυτή πρέπει να περιλαμβάνει δειγματοληψία καταστροφής.

                              (iii)

                              όπου τα φυτά καλλιεργούνται σε χώρο:

                                          —

                                          με πλήρη φυσική προστασία από την εισαγωγή του Anoplophora chinensis (Forster)· ή

                                          —

                                          στον οποίο εφαρμόζονται οι κατάλληλες προληπτικές θεραπείες και ο οποίος περιβάλλεται από ζώνη απομόνωσης με ακτίνα τουλάχιστον δύο χιλιομέτρων όπου διενεργούνται ετησίως σε κατάλληλες χρονικές περιόδους επίσημες έρευνες για την παρουσία ή για ενδείξεις του Anoplophora chinensis (Forster). Στην περίπτωση που εντοπιστούν ενδείξεις του Anoplophora chinensis (Forster), πρέπει να ληφθούν αμέσως μέτρα εξάλειψης για την αποκατάσταση της κατάστασης της ζώνης απομόνωσης ως απαλλαγμένης από επιβλαβείς οργανισμούς.

                  (2)

                  Τα συγκεκριμένα φυτά που εισάγονται από τρίτες χώρες όπου είναι γνωστή η παρουσία του Anoplophora chinensis (Forster) σύμφωνα με το τμήμα Ι επιτρέπεται να διακινούνται εντός της Κοινότητας μόνον εφόσον συνοδεύονται από φυτοϋγειονομικό διαβατήριο που αναφέρεται στο σημείο 1.

         (1)  ΕΕ L 313 της 12.10.2004, σ. 16.

         (2)  ΕΕ L 4 της 8.1.1993, σ. 22.

         (3)  ΕΕ L 344 της 26.11.1992, σ. 38.

      ΠΑΡΑΡΤΗΜΑ II
      ΕΚΤΑΚΤΑ ΜΕΤΡΑ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 5
      1.   Καθορισμός οριοθετημένων περιοχών

                  α)

                  Οι οριοθετημένες περιοχές που αναφέρονται στο άρθρο 5 αποτελούνται από τα ακόλουθα μέρη:

                              (i)

                              μια μολυσμένη ζώνη όπου έχει επιβεβαιωθεί η παρουσία του Anoplophora chinensis (Forster) και η οποία περιλαμβάνει όλα τα φυτά που παρουσιάζουν συμπτώματα που προκαλεί ο Anoplophora chinensis (Forster) και, ενδεχομένως, όλα τα φυτά που ανήκουν στην ίδια παρτίδα κατά τη στιγμή της φύτευσης,

                              (ii)

                              μια ζώνη απομόνωσης σε απόσταση τουλάχιστον δύο χλμ από τη μολυσμένη ζώνη.

                  β)

                  Η ακριβής οριοθέτηση των ζωνών που αναφέρονται στο στοιχείο α) βασίζεται σε έγκυρες επιστημονικές αρχές, στη βιολογία του Anoplophora chinensis (Forster), στο επίπεδο μόλυνσης, στη συγκεκριμένη κατανομή των ευπαθών φυτών στη σχετική περιοχή και σε στοιχεία που αποδεικνύουν την εγκατάσταση του επιβλαβούς οργανισμού. Σε περίπτωση που ο οργανισμός ανιχνεύεται για πρώτη φορά σε μία περιοχή, και ανάλογα με την επιθεώρηση οριοθέτησης, η ακτίνα της ζώνης απομόνωσης μπορεί να περιοριστεί σε όχι λιγότερο από ένα χιλιόμετρο από τα όρια της μολυσμένης ζώνης.

                  γ)

                  Εάν επιβεβαιωθεί η παρουσία του Anoplophora chinensis (Forster) εκτός της μολυσμένης ζώνης, η οριοθέτηση των οριοθετημένων περιοχών θα αλλάξει ανάλογα ή θα ληφθούν άμεσα μέτρα εξάλειψης για την αποκατάσταση της απαλλαγής της ζώνης απομόνωσης από τον επιβλαβή οργανισμό.

                  δ)

                  Αν, με βάση τις ετήσιες έρευνες που αναφέρονται στο άρθρο 2 στοιχείο β), ο Anoplophora chinensis (Forster) δεν ανιχνευθεί σε μία οριοθετημένη περιοχή επί περίοδο τεσσάρων ετών, καταργείται η οριοθέτηση και δεν απαιτούνται πλέον τα μέτρα που αναφέρονται στο σημείο 2 του παρόντος παραρτήματος.

            2.   Μέτρα στις οριοθετημένες περιοχές
      Τα επίσημα μέτρα που αναφέρονται στο άρθρο 5 και πρέπει να λαμβάνονται στις οριοθετημένες περιοχές, πρέπει να περιλαμβάνουν τουλάχιστον τα ακόλουθα:

                  α)

                  στη μολυσμένη ζώνη, κατάλληλα μέτρα που αποσκοπούν στην εξάλειψη του Anoplophora chinensis (Forster), συμπεριλαμβανομένων της κοπής και της καταστροφής των μολυσμένων φυτών και των φυτών που εμφανίζουν σημάδια Anoplophora chinensis (Forster), και των ριζών, ετησίως πριν από τις 30 Απριλίου·

                  β)

                  στη μολυσμένη ζώνη και στη ζώνη απομόνωσης, εντατική παρακολουθηση για την παρουσία Anoplophora chinensis (Forster) με επιθεωρήσεις που διενεργούνται ετησίως σε φυτά ξενιστές του οργανισμού σε κατάλληλες χρονικές περιόδους.


title: 2006/831/ΕΚ: Απόφαση του Ευρωπαϊκού Κοινοβουλίου, της 27ης Απριλίου 2006 , σχετικά με το κλείσιμο των λογαριασμών του Ευρωπαϊκού Οργανισμού Περιβάλλοντος για το οικονομικό έτος 2004

text:
               6.12.2006

               EL

               Επίσημη Εφημερίδα της Ευρωπαϊκής Ένωσης

               L 340/91

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 27ης Απριλίου 2006
   σχετικά με το κλείσιμο των λογαριασμών του Ευρωπαϊκού Οργανισμού Περιβάλλοντος για το οικονομικό έτος 2004
   (2006/831/EK)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2004 (1),

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2004 συνοδευόμενη από τις απαντήσεις του Οργανισμού (2),

               —

               έχοντας υπόψη τη σύσταση του Συμβουλίου της 14ης Μαρτίου 2006 (5972/2006 — C6-0093/2006),

               —

               έχοντας υπόψη τη Συνθήκη ΕΚ και ιδίως το άρθρο 276,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (3), και συγκεκριμένα το άρθρο 185,

               —

               έχοντας υπόψη τον κανονισμό (ΕΟΚ) αριθ. 1210/90 του Συμβουλίου, της 7ης Μαΐου 1990, για την ίδρυση του Ευρωπαϊκού Οργανισμού Περιβάλλοντος και του ευρωπαϊκού δικτύου πληροφοριών και παρατηρήσεων σχετικά με το περιβάλλον (4), και συγκεκριμένα το άρθρο 13,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και συγκεκριμένα το άρθρο 94,

               —

               έχοντας υπόψη το άρθρο 71 και το Παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A6-0098/2006),

               1.

               σημειώνει τα ακόλουθα ποσά για τους λογαριασμούς του Ευρωπαϊκού Οργανισμού Περιβάλλοντος για τα οικονομικά έτη 2004 και 2003·
               Λογαριασμός διαχείρισης των οικονομικών ετών 2004 και 2003

                           (1000 ευρώ)

                           2004

                           2003

                           Έσοδα

                           Κοινοτική επιχορήγηση

                           28 658

                           28 723

                           Επιχορηγήσεις

                           1 998

                           1 080

                           Τραπεζικοί τόκοι

                           128

                           89

                              Σύνολο των εσόδων (Α)

                              30 784

                              29 891

                           Δαπάνες

                           Σύνολο δαπανών για τον τίτλο 1

                           Πληρωμές

                           12 447

                           11 123

                           Πληρωμές — επιχορηγήσεις

                           2

                           Μεταφερθείσες πιστώσεις

                           435

                           315

                           Μεταφερθείσες πιστώσεις — επιχορηγήσεις

                           66

                           Σύνολο δαπανών για τον τίτλο 2

                           Πληρωμές  (6)

                           3 451

                           2 447

                           Μεταφερθείσες πιστώσεις

                           394

                           395

                           Σύνολο δαπανών για τον τίτλο 3

                           Πληρωμές

                           9 534

                           5 997

                           Πληρωμές — επιχορηγήσεις

                           14

                           Μεταφερθείσες πιστώσεις

                           4 845

                           7 008

                           Μεταφερθείσες πιστώσεις — επιχορηγήσεις

                           2 419

                              Σύνολο των δαπανών (Β)

                              33 606

                              27 284

                              Καθαρό αποτέλεσμα για το οικονομικό έτος (Α - Β)

                              - 2 822

                              2 607

                           Πιστώσεις μεταφερθείσες και ακυρωθείσες

                           508

                           295

                           Επιστροφές μεταφερθείσες και ακυρωθείσες

                           0

                           36

                           Μεταφερθέν υπόλοιπο από το προηγούμενο οικονομικό έτος

                           - 4 190

                           - 7 427

                           Ακυρωθείσες επιχορηγήσεις

                           98

                           322

                           Συναλλαγματικές διαφορές

                           3

                           - 4

                           Τακτοποίηση σε σχέση με τα προηγούμενα οικονομικά έτη

                           43

                           - 18

                              Μεταφερθέν υπόλοιπο

                              - 6 360

                              - 4 190

                              Σημείωση: Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

               2.

               εγκρίνει το κλείσιμο των λογαριασμών του Ευρωπαϊκού Οργανισμού Περιβάλλοντος για το οικονομικό έτος 2004·

               3.

               αναθέτει στον Πρόεδρό του να διαβιβάσει την παρούσα απόφαση στον γενικό διευθυντή του Ευρωπαϊκού Οργανισμού Περιβάλλοντος, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Josep BORRELL FONTELLES

            Ο Γενικός Γραμματέας

         Julian PRIESTLEY

      (1)  ΕΕ C 269 της 28.10.2005, σ. 13.

      (2)  ΕΕ C 332 της 28.12.2005, σ. 37.

      (3)  ΕΕL 248 της 16.9.2002, σ. 1.

      (4)  ΕΕ L 120 της 11.5.1990, σ. 1. Κανονισμός όπως τροποποιήθηκε τελευταία από τον κανονισμό (EΚ) αριθ. 1641/2003 (ΕΕ L 245 της 29.9.2003, σ. 1).

      (5)  ΕΕ L 357 της 31.12.2002, σ. 72. Κανονισμός όπως τροποποιήθηκε από τον κανονισμό (EΚ, Ευρατόμ) αριθ. 1261/2005 (ΕΕ L 201 της 2.8.2005, σ. 3).

      (6)  Περιλαμβάνονται 905 823 ευρώ που καταβλήθηκαν στην κυβέρνηση της Δανίας για φόρους ακινήτων. Ο Οργανισμός φρονεί ότι το ποσό αυτό πρέπει να επιστραφεί. Διεξάγονται διαπραγματεύσεις με τη δανική κυβέρνηση για τη διευθέτηση του ζητήματος.

      Σημείωση: Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.
    ---documentbreak---

               6.12.2006

               EL

               Επίσημη Εφημερίδα της Ευρωπαϊκής Ένωσης

               L 340/93

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   με τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή για την εκτέλεση του προϋπολογισμού του Ευρωπαϊκού Οργανισμού Περιβάλλοντος για το οικονομικό έτος 2004
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2004 (1),

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού Περιβάλλοντος για το οικονομικό έτος 2004 συνοδευόμενη από τις απαντήσεις του Οργανισμού (2),

               —

               έχοντας υπόψη τη σύσταση του Συμβουλίου της 14ης Μαρτίου 2006 (5972/2006 — C6-0093/2006),

               —

               έχοντας υπόψη τη Συνθήκη ΕΚ και ιδίως το άρθρο 276,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (3), και συγκεκριμένα το άρθρο 185,

               —

               έχοντας υπόψη τον Κανονισμό (ΕΟΚ) αριθ. 1210/90 του Συμβουλίου, της 7ης Μαΐου 1990, για την ίδρυση του Ευρωπαϊκού Οργανισμού Περιβάλλοντος και του ευρωπαϊκού δικτύου πληροφοριών και παρατηρήσεων σχετικά με το περιβάλλον (4), και συγκεκριμένα το άρθρο 13,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και συγκεκριμένα το άρθρο 94,

               —

               έχοντας υπόψη το άρθρο 71 και το Παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A6-0098/2006),

               Α.

               λαμβάνοντας υπόψη ότι το Ελεγκτικό Συνέδριο δήλωσε ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2004 είναι αξιόπιστοι και ότι οι υποκείμενες πράξεις, το σύνολό τους, είναι νόμιμες και κανονικές·

               Β.

               λαμβάνοντας υπόψη ότι το Ελεγκτικό Συνέδριο δήλωσε ότι έλαβε εύλογη διαβεβαίωση από όλους τους οργανισμούς, εξαιρουμένων των ρητών επιφυλάξεων για το οικονομικό έτος 2004 που αφορούν την Ευρωπαϊκή Υπηρεσία Ανασυγκρότησης, το Ευρωπαϊκό Κέντρο για την Ανάπτυξη της Επαγγελματικής Κατάρτισης, το Ευρωπαϊκό Ίδρυμα Επαγγελματικής Εκπαίδευσης, το Ευρωπαϊκό Παρατηρητήριο των Φαινομένων Ρατσισμού και Ξενοφοβίας και την Ευρωπαϊκή Αρχή για την Ασφάλεια των Τροφίμων,

               1.

               υπενθυμίζει ότι σύμφωνα με το άρθρο 185 του δημοσιονομικού κανονισμού το Κοινοβούλιο χορηγεί απαλλαγή για την εκτέλεση των προϋπολογισμών των οργανισμών οι οποίοι δημιουργούνται από τις Κοινότητες, διαθέτουν νομική προσωπικότητα και λαμβάνουν επιχορηγήσεις που χρηματοδοτούνται από τον προϋπολογισμό· επισημαίνει ωστόσο ότι δεν χρηματοδοτούνται πλήρως ή και εν μέρει όλοι αυτοί οι οργανισμοί μέσω επιχορηγήσεων από τον προϋπολογισμό· τονίζει ότι η απόφαση περί απαλλαγής καλύπτει επομένως τόσο τη χρηματοδότηση από τον προϋπολογισμό όσο και τη χρηματοδότηση εκτός προϋπολογισμού αυτών των οργανισμών· θεωρεί απαράδεκτο ότι μερικοί από τους οργανισμούς που έχουν ιδρυθεί από την Ένωση είναι υπόλογοι για τη δαπάνη εσόδων από πηγές εκτός του προϋπολογισμού ενώ άλλοι οργανισμοί που δεν λαμβάνουν επιδότηση από τον προϋπολογισμό δεν είναι υπόλογοι· επιβεβαιώνει την αρχή σύμφωνα με την οποία όλοι οι κοινοτικοί οργανισμοί, είτε επιχορηγούνται είτε όχι, υπόκεινται στη χορήγηση απαλλαγής από το Κοινοβούλιο, ακόμη και όταν, δυνάμει των ιδρυτικών κειμένων τους, παρεμβαίνει στο επίπεδο αυτό και κάποια άλλη αρχή αρμόδια για την απαλλαγή και πιστεύει ότι είναι αναγκαία η αναθεώρηση όλων των κειμένων που αντίκεινται στην αρχή αυτή·

               2.

               θεωρεί πολύτιμο τον πίνακα 1 της έκθεσης του Ελεγκτικού συνεδρίου που εισήχθη για πρώτη φορά κατά την διαδικασία απαλλαγής 2003, ο οποίος συνοψίζει τις εξουσίες και αρμοδιότητες, τη διοίκηση, τους πόρους, τις δραστηριότητες του Οργανισμού και τις υπηρεσίες που αυτός παρέχει· σημειώνει ότι οι πληροφορίες που περιέχονται στον πίνακα 1 δόθηκαν από τον Οργανισμό· ζητεί από το Ελεγκτικό Συνέδριο να επαληθεύσει τα περιεχόμενα του πίνακα 1·

               3.

               εμμένει ότι παράλληλα προς τη δαπάνη των πόρων κατά τρόπο ορθό οι εξαρτημένες υπηρεσίες πρέπει επίσης να προσπαθούν να δαπανούν τους πόρους κατά τον αποτελεσματικότερο δυνατόν τρόπο· καλεί το Ελεγκτικό Συνέδριο να εξετάσει τη δυνατότητα να επεκτείνει τις ειδικές ετήσιες εκθέσεις του στους εξαρτημένους οργανισμούς για να περιλάβει εξέταση των επιδόσεων και των επιτεύξεων των στόχων· στο πλαίσιο αυτό, και ακολουθώντας τα ψηφίσματά του σχετικά με την απαλλαγή του 2003, το Κοινοβούλιο επιμένει ότι θα πρέπει να ληφθούν υπόψη τα εξής: πρέπει να αποφευχθεί, στο μέτρο του δυνατού, η αλληλεπικάλυψη του έργου των οργανισμών, είναι αναγκαία η αποσαφήνιση των μέτρων που έχουν σχεδιασθεί για τη βελτίωση της διαφάνειας και της επικοινωνίας με τους πολίτες, ενώ, ταυτόχρονα, η Κοινότητα θα πρέπει να αναλάβει θετική δράση σε όλα τα επίπεδα όσον αφορά τις προσλήψεις, την κατάρτιση και την ανάθεση αρμοδιοτήτων·

               4.

               σημειώνει ότι οι κοινοτικοί οργανισμοί δεν έχουν πάντοτε καλή εικόνα ή θετική αντιμετώπιση από τον τύπο και ότι πολλοί από αυτούς δεν αξίζουν αυτή την αρνητική αντιμετώπισή τους· υπογραμμίζει ότι αυτό θα πρέπει να γίνει γνωστό στους πολίτες της ΕΕ και ότι θα πρέπει να χρησιμοποιηθεί κάθε κατάλληλο μέσον ώστε να εξηγούνται, κάθε φορά που είναι αναγκαίο, οι λόγοι ύπαρξης και τα επιτεύγματα των κοινοτικών οργανισμών· καλεί την Επιτροπή να δραστηριοποιηθεί προς την κατεύθυνση αυτή, με όποιον τρόπο κρίνει αναγκαίο·

               5.

               σημειώνει ότι η διεύρυνση της Ευρωπαϊκής Ένωσης το 2004 επηρέασε με πολλούς τρόπους τις δομές και τις λειτουργικές ρυθμίσεις των κοινοτικών οργανισμών και ότι πολλοί από τους οργανισμούς αυτούς επισημαίνουν τις συνέπειες αυτές στις εκθέσεις δραστηριοτήτων τους, συγκεντρώνοντας ιδιαίτερα την προσοχή τους στην αύξηση του αριθμού των διοικητικών υπαλλήλων· καλεί την Επιτροπή να αξιολογήσει τα πραγματικά ή υποτιθέμενα προβλήματα και να προτείνει τις απαιτούμενες ρυθμιστικές αλλαγές·

               6.

               σημειώνει ότι η Επιτροπή έχει δεσμευθεί να προωθήσει την εναρμόνιση του τρόπου με τον οποίο παρουσιάζονται οι εκθέσεις δραστηριοτήτων που αφορούν τις γενικές διευθύνσεις της· ζητεί να προωθηθεί ο ίδιος στόχος όσον αφορά τις εκθέσεις δραστηριοτήτων των κοινοτικών οργανισμών, οι οποίες παρουσιάζουν σημαντικές διαφοροποιήσεις, όσον αφορά το περιεχόμενό τους· καλεί την Επιτροπή να επισημάνει στους κοινοτικούς οργανισμούς ποιες πληροφορίες και δείκτες δραστηριοτήτων θα πρέπει να περιλαμβάνουν στις εκθέσεις τους·

               7.

               σημειώνει τη διαπίστωση του Ελεγκτικού Συνεδρίου σύμφωνα με την οποία το πλεόνασμα των πιστώσεων το 2004 ανελήφθη για ενέργειες που θα υλοποιηθούν το 2005 και οι πιστώσεις σχετικά με τις δαπάνες προσωπικού μεταφέρθηκαν· επιμένει να τηρεί ο Οργανισμός την αρχή της ετήσιας διάρκειας του προϋπολογισμού όπως ορίζεται στον δημοσιονομικό κανονισμό καθώς και τις διατάξεις που απαγορεύουν τη μεταφορά πιστώσεων σχετικών με τις δαπάνες προσωπικού για να είναι δυνατή η ορθή και διαφανής εκτέλεση των προϋπολογισμών που καταρτίζει η αρμόδια για τον προϋπολογισμό αρχή·

               8.

               σημειώνει τις αδυναμίες του ελέγχου και τις παραλείψεις που εντόπισε το Ελεγκτικό Συνέδριο κατά τον λογιστικό έλεγχο που διενήργησε επί της απογραφής· προτρέπει τον Οργανισμό να διορθώσει τις ελλείψεις αυτές χωρίς καθυστέρηση·

               9.

               επιδοκιμάζει τη διαβεβαίωση που έδωσε ο Οργανισμός ότι τα προβλήματα που εντόπισε το Ελεγκτικό Συνέδριο σχετικά με την τροποποίηση των συμβάσεων θα διορθωθούν·

               10.

               υποστηρίζει τις προσπάθειες του Οργανισμού να επιτύχει επιστροφή της αδικαιολόγητης καταβολής φόρων στον δήμο της Κοπεγχάγης·

               11.

               εκφράζει την ικανοποίησή του για την αποτελεσματική εκτέλεση του προϋπολογισμού του 2004·

               12.

               θεωρεί τον Ευρωπαϊκό Οργανισμό Περιβάλλοντος σημαντική πηγή περιβαλλοντικών πληροφοριών για όλα τα θεσμικά όργανα της ΕΕ και τους φορείς λήψης αποφάσεων· επισημαίνει με ικανοποίηση ότι ο Οργανισμός κατάφερε να μετατρέψει ορισμένα σύνθετα στοιχεία σε εύχρηστες πληροφορίες και να δημοσιεύσει τα συμπεράσματά του· συγχαίρει τον Οργανισμό για την ενημερωτική ιστοθέση του·

               13.

               ενθαρρύνει τον Οργανισμό να συνεχίσει τις προσπάθειές του για την περαιτέρω ανάπτυξη των επικοινωνιακών του μεθόδων, προκειμένου να προσελκύσει μεγαλύτερη κάλυψη των ευρημάτων του από τα μέσα ενημέρωσης και να τροφοδοτήσει έτσι το δημόσιο διάλογο για σημαντικά περιβαλλοντικά ζητήματα, όπως η κλιματική μεταβολή·

               14.

               επισημαίνει ότι ο αντίκτυπος των περιβαλλοντικών προγραμμάτων περιορίζεται συχνά λόγω της μη αξιολόγησης των περιβαλλοντικών επιπτώσεων άλλων κοινοτικών πολιτικών· καλεί τον Ευρωπαϊκό Οργανισμό Περιβάλλοντος να εντείνει περαιτέρω το έργο του στον τομέα της εκτίμησης περιβαλλοντικών επιπτώσεων·

               15.

               υπογραμμίζει το ρόλο του Ευρωπαϊκού Οργανισμού Περιβάλλοντος στην αξιολόγηση της εφαρμογής της περιβαλλοντικής νομοθεσίας της ΕΕ·

               16.

               καλεί την Επιτροπή να βοηθήσει τους οργανισμούς να ακολουθήσουν όσο το δυνατόν πιο στενά το σχέδιο εργασίας που συμφωνήθηκε για το επερχόμενο έτος επιτρέποντας τον σωστό σχεδιασμό και εκτέλεση των δραστηριοτήτων και ειδικότερα την αποφυγή σημαντικών, της τελευταίας στιγμής αλλαγών στον φόρτο εργασίας·

               17.

               ζητεί από την Επιτροπή να βελτιώσει τις συνέργειες μεταξύ οργανισμών καθιστώντας τη συνεργασία αποδοτικότερη, αποφεύγοντας την αλληλεπικάλυψη προσπαθειών και αντιμετωπίζοντας τις αδυναμίες, ιδίως όσον αφορά κοινούς τομείς όπως η κατάρτιση, η διεξοδική εκτέλεση των κοινοτικών πολιτικών, η χρήση των πλέον πρόσφατων συστημάτων διαχείρισης και η επίλυση προβλημάτων που έχουν σχέση με την ορθή διαχείριση του προϋπολογισμού.

      (1)  ΕΕ C 269 της 28.10.2005, σ. 13.

      (2)  EE C 332 της 28.12.2005, σ. 37.

      (3)  ΕΕ L 248 της 16.9.2002, σ. 1.

      (4)  ΕΕ L 120 της 11.5.1990, σ. 1. Κανονισμός όπως τροποποιήθηκε τελευταία από τον κανονισμό (EΚ) αριθ. 1641/2003 (ΕΕ L 245 της 29.9.2003, σ. 1).

      (5)  ΕΕ L 357 της 31.12.2002, σ. 72. Κανονισμός όπως τροποποιήθηκε από τον κανονισμό (EΚ, Ευρατόμ) αριθ. 1261/2005 (ΕΕ L 201 της 2.8.2005, σ. 3).


Avis juridique important

|

31981D0557

81/557/ΕΟΚ: Απόφαση τού Συμβουλίου τής 6ης Ιουλίου 1981 περί διορισμού ενός αναπληρωματικού μέλους τής συμβουλευτικής επιτροπής γιά τήν ασφάλεια, τήν υγιεινή καί τήν προστασία τής υγείας στόν τόπο εργασίας

Επίσημη Εφημερίδα αριθ. L 203 της 23/07/1981 σ. 0046

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 6ης Ιουλίου 1981  περί διορισμού ενός αναπληρωματικού μέλους της συμβουλευτικής επιτροπής για την ασφάλεια, την υγιεινή και την προστασία της υγείας στον τόπο εργασίας  (81/557/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  την απόφαση του Συμβουλίου της 27ης Ιουνίου 1974 περί δημιουργίας συμβουλευτικής επιτροπής για την ασφάλεια, την υγιεινή και την προστασία της υγείας στον τόπο εργασίας (1), και ιδίως το άρθρο 4,  την απόφαση του Συμβουλίου της 23ης Νοεμβρίου 1978 περί διορισμού, για την περίοδο που λήγει στις 22 Νοεμβρίου 1981, των τακτικών και αναπληρωματικών μελών της συμβουλευτικής επιτροπής για την ασφάλεια, την υγιεινή και την προστασία της υγείας στον τόπο εργασίας,  Εκτιμώντας:  ότι μετά την παραίτηση του κ. Doherty, η οποία κοινοποιήθηκε στο Συμβούλιο στις 19 Ιουνίου 1981, παραμένει κενή μία έδρα αναπληρωματικού μέλους της παραπάνω επιτροπής στην κατηγορία των αντιπροσώπων των εργοδοτών,  Έχοντας υπόψη την υποψηφιότητα που υποβλήθηκε στις 19 Ιουνίου 1981,  ΑΠΟΦΑΣΙΖΕΙ:  Άρθρο μόνο  Η κ. Clare Carroll διορίζεται αναπληρωματικό μέλος της συμβουλευτικής επιτροπής για την ασφάλεια, την υγιεινή και την προστασία της υγείας στον τόπο εργασίας σε αντικατάσταση του κ. Doherty για το υπόλοιπο της θητείας του, δηλαδή ως τις 22 Νοεμβρίου 1981.  Έγινε στις Βρυξέλλες, στις 6 Ιουλίου 1981.  Για το Συμβούλιο  Ο Πρόεδρος  G. HOWE  (1) ΕΕ αριθ. L 185 της 9. 7. 1974, σ. 15.


Avis juridique important

|

31995D0129

95/129/ΕΚ: Απόφαση του Συμβουλίου της 27ης Μαρτίου 1995 σχετικά με τη σύναψη συμφωνίας συνεργασίας μεταξύ της Ευρωπαϊκής Κοινότητας και της Σοσιαλιστικής Δημοκρατίας της Σρι Λάνκα για τις εταιρικές σχέσεις και την ανάπτυξη

Επίσημη Εφημερίδα αριθ. L 085 της 19/04/1995 σ. 0032 - 0032

ΑΠΟΦΑΣΗ ΤΟΥ ΣΥΜΒΟΥΛΙΟΥ της 27ης Μαρτίου 1995 σχετικά με τη σύναψη συμφωνίας συνεργασίας μεταξύ της Ευρωπαϊκής Κοινότητας και της Σοσιαλιστικής Δημοκρατίας της Σρι Λάνκα για τις εταιρικές σχέσεις και την ανάπτυξη (95/129/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 113 και 130 Ω, σε συνδυασμό με το άρθρο 228 παράγραφος 2 πρώτη φράση και παράγραφος 3 πρώτο εδάφιο,την πρόταση της Επιτροπής (1),τη γνώμη του Ευρωπαϊκού Κοινοβουλίου (2),Εκτιμώντας:ότι, δυνάμει του άρθρου 130 Υ της συνθήκης, η πολιτική της Κοινότητας στον τομέα της συνεργασίας για την ανάπτυξη ευνοεί τη σταθερή και διαρκή οικονομική και κοινωνική ανάπτυξη των αναπτυσσομένων χωρών, την αρμονική και προοδευτική ένταξή τους στη διεθνή οικονομία και την καταπολέμηση της ένδειας στις χώρες αυτές 7ότι η Κοινότητα θα πρέπει να εγκρίνει, για την επίτευξη των στόχων της στον τομέα των εξωτερικών σχέσεων, τη συμφωνία που αναφέρεται στην παρούσα απόφαση,ΑΠΟΦΑΣΙΖΕΙ:Άρθρο 1 Η συμφωνία συνεργασίας μεταξύ της Ευρωπαϊκής Κοινότητας και της Σοσιαλιστικής Δημοκρατίας της Σρι Λάνκα για τις εταιρικές σχέσεις και την ανάπτυξη εγκρίνεται εξ ονόματος της Κοινότητας.Το κείμενο της συμφωνίας επισυνάπτεται στην παρούσα απόφαση.Άρθρο 2 Ο πρόεδρος του Συμβουλίου προβαίνει στην κοινοποίηση που προβλέπεται στο άρθρο 26 της συμφωνίας, εξ ονόματος της Κοινότητας.Άρθρο 3 Η Επιτροπή, επικουρούμενη από τους εκπροσώπους των κρατών μελών, εκπροσωπεί την Κοινότητα στη μεικτή επιτροπή που προβλέπεται στο άρθρο 20 της συμφωνίας.Άρθρο 4 Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.Βρυξέλλες, 27 Μαρτίου 1995.Για το ΣυμβούλιοΟ ΠρόεδροςM. GIRAUD(1) ΕΕ αριθ. C 86 της 23. 3. 1994, σ. 5.(2) ΕΕ αριθ. C 18 της 23. 1. 1995.